'Қашшоқлик Марказий Осиёда кенг тарқалган' - BBC Uzbek - O'zbekiston\nСўнгги янгиланиш 15 июн 2011 - 17:20 GMT\n'Қашшоқлик Марказий Осиёда кенг тарқалган'\nХалқаро Валюта Жамғармасининг огоҳлантиришича, расмий рақамлардан фарқли ўлароқ Марказий Осиё давлатларида нотенглик ва қашшоқлик кенг тарқалган.\nХалқаро ташкилот бундай хулоса чиқаришга мавжуд далиллар асос беришини алоҳида урғулайди.\nБу ҳақда жамғарманинг ўтган ҳафта Тожикистонда тақдим этилган Марказий Осиё ва Қофқоз давлатларидаги вазиятга оид сўнгги шарҳида айтилади.\nAsia-Plus ахборот агентлиги хабар беришича, халқаро ташкилот бутун минтақани назарда тутиб, аҳоли даромадларидаги нотенглик ва ишсизлик кўлами хавотирга лойиқ эканини таъкидлаган.\n"Минтақанинг айрим давлатларида турли кўринишдаги ижтимоий ёрдам дастурлари амал қилади. Аммо етарлича маблағнинг йўқлиги, ташкилий муаммолар, маъмурий бошқарувнинг заифлиги ва коррупция ҳоллари уларнинг самарадорлигини пасайтиради," дейилади ҳисоботда.\nЖамғарма таҳлилчиларига кўра, Россияга оммавий миграция минтақа давлатларида хавфсизлик кафолати бўлиб турибди.\nЧунки айнан меҳнат муҳожирлиги минтақанинг аксарият аҳолиси учун иш ўринлари ва даромад манбаидир, дейишади улар.\nЎз ўрнида халқаро ташкилотнинг огоҳлантиришича, қашшоқлик, нотенглик, ижтимоий ҳимоянинг кўнгилдагидек эмаслиги коррупция ҳоллари билан қўшилиб, минтақада ижтимоий тангликлар хавфини кучайтиради.\nЯқинда Жаҳон Банки ҳам Шарқий Оврўпо ва Марказий Осиёда қашшоқлар сони кўпайиши билан огоҳлантирганди.\nАксар собиқ социалистик мамлакатларни қамраб олувчи бу улкан минтақа сўнгги йилларда иқтисодий тараққиёт йўлига чиққан эди.\nАммо сўнгги глобал молиявий инқироз минтақанинг аксарият давлатлари иқтисодий тараққиётига жиддий зарба бермай қолмади.\nМаҳаллий кузатувчилар минтақада камбағаллар сони кўпайишида яна мавжуд сиёсий тузумларни ҳам айблашади.\nУларга кўра, ушбу давлатларда жорий этилган иқтисодий тизимлар самарасиз ва улар одамлар ҳаёт даражасини яхшиламайди.\nКузатувчиларнинг наздларида бу каби тизимлар даромад ва бойликларни одил тақсимлашмайди.\n- Қандайдир 10 фоиз одам бу мамлакатлардаги бутун иқтисодий бойликларни назорат қилишади ва бойиб кетишган. Аҳолининг 70-80 фоизи эса қашшоқлардир, дейишади улар.\nМинтақада жойлашган Қирғизистон ва Тожикистон эса, мустақилликларидан 20 йил ўтиб, бугун бутун собиқ Шўро давлатлари ичида энг камбағаллари саналишади.\nДейлик, Тожикистонда аҳолининг ярмига яқини камбағалликда ҳаёт кечириши айтилади.\nҚатор халқаро ҳисоботларга мувофиқ, ўтган икки ўн йилликда Ўзбекистонда ҳам камбағаллар сони ортган.\nҚолган минтақа давлатлари билан солиштирганда, Ўзбекистон энг катта сондаги аҳолига эга.\nМаҳаллий кузатувчиларнинг урғулашларича, Ўзбекистондаги меҳнат бозори мамлакатдаги ишчи кучи талабларига жавоб бера олмайди.\n- Ўзбек ҳукумати ё янги иш ўринлари ярата олмаяпти ёки яратишни истамаяпти. Ҳозир ўзбеклар аксар қора ишчи кучига айланишмоқда, дейишади улар.\nКузатувчилар, ҳатто, расмий рақамларга қаралганда ҳам, бугун Россияда меҳнат муҳожирлигида банд бўлганларнинг аксарияти ўзбекистонликлар эканига эътибор қаратишади.\nУларнинг таъкидлашларича, Ўзбек ҳукумати уларни юқори малакали мутахассисларга айлантириши керак.\nЎз ўрнида, таҳлилчилар орасида инсоний сармоя сифати бузилиб, заифлашиб бориши Ўзбекистоннинг давлат сифатида мустаҳкамлигига таҳдид солишига оид хавотирлар ҳам йўқ эмас.\nУларнинг урғулашларича, президент Ислом Каримов ҳукумати худди ана шу муаммони ҳал этиш устида бош қотириши керак.\nБиз Ўзбекистондан мустақил иқтисодий таҳлилчи Жаҳонгир Шосалимов билан боғланиб, мамлакатдаги камбағаллик миқёси билан қизиқдик:


«ҚОБУСНОМА»дан. Шоирлик ҳақида\nHome icon Бош саҳифа»Адабиётшунослик»Манба ва талқинлар»«ҚОБУСНОМА»дан. Шоирлик ҳақида\nК А Й К О В У С\nУнсуру-л-Маолий Кайковус Каспий денгизининг жанубий қирғоғидаги Гилон қабиласидан бўлиб, унинг отаси машҳур шоҳ Шамсу-л-Маъолий Қобуснинг ўғлидир. Қобус ўз даврида таназзулга юз тутган самавийлар хонадонини тиклашга уринди, бироқ бунга эришиш учун Маҳмуд ёрдами билан Табаристонни забт этиб, пойтахт қилган (унинг ҳузурида маълум муддат Беруний ҳам яшаган). Қобуснинг набираси ўз замонасининг илмли ҳукмдорларидан бўлиб, ўғли Гилоншоҳга бағишлаб "Насиҳатномаи Кайковус" асарини ёзди. Асарни машҳур шоҳ бобосининг номи билан "Қобуснома" деб атади. Муаллифнинг бундан бошқа асарлари борлиги маълум эмас. "Қобуснома" 1083 йили Журжонда ёзилган бўлиб, 44 бобдан иборат.\nАсар бобларининг мундарижасидан маълум бўлишича, муаллиф замонасининг фозил ва зукко кишиларидан бўлган. Нафақат подшоҳлик мансаби ва масалаларида, билим ва маданий-ахлоқий ишларда ҳам намуна бўла олган. Шунинг учун бўлса керак, "Қобуснома" 1432 ва 1705 йиллари турк тилига, 1786-87 йили уйғур, 1881 йили эса татар тилига таржима қилинган. Оврўпада 1886 йилги русча ва французча, 1811 йилги немисча таржималари мазкур бўлган. Ушбу мажмуага 1860 йилда Огаҳий томонидан амалга оширилган таржима асос бўлди. "Қобуснома" фақатгина ахлоқий насиҳатнома бўлмай, унда бадиий ижод билан боғлиқ масалалар ҳам акс этганки, шу жиҳатдан у ХI асрнинг адабий-назарий манбаси сифатида эътибор уйғотади.\nЭй фарзанд, шоир бўлишни истасанг, ҳаракат қилки, сўзинг осон ва фойдали бўлсин, англашилмайдиган, қийин сўзларни ишлатмагил, ўзинггина билиб, бошқалар унинг шарҳига муҳтож бўлгудек сўзни айтмагил, чунки шеърни халқ учун ёзиш керак ва ўзи учун ёзмайди. Бир хил вазн ва қофияга қаноат қилмагил, санъатсиз, тартибсиз шеър айтмагил. Шеър зарб ва шаклда алъал1 бўлса, яъни вазни тўла бўлса, яхши бўлади. Шоирлик қоидасига кўра (шеър ёзишда) санъатдан ғофил бўлмагил. Масалан, шоирларнинг зарур усуллари шулар: мужонис (ўхшаш), музмар (яширин), мутобиқ (уйғун), мушокил (шаклдош), мулавван (бўялган), муташобиҳ (аллегорик), мукаррар (такрор), мувассал (уланган), мураддаф (радифли), мусаммат (шеърнинг бир бандидаги қофия ва бошқа мисралардаги қофиядан фарқ қилади), муқаттаъ (кесик), мусажжаъ (қофиядош), мутазод (қарама-қарши), мувашшаҳ (безатилган), мустаар (кўчма маъноли), мухаллаъ (бўртмоқ), мустахиёт (ўзгариш), муставий (равон), муздаваж (жуфт), муваана (параллел), зулқофиятайн ражаз мақлуб (қўш қофияли мақтов шеъри) ва шунга ўхшашлар2.\nАммо сўзнинг юксак (ва таъсирчан) бўлишини истасанг, киноя, истеҳзоли гапни (кўп) сўзлама, мумкин қадар истиораларни ишлатгил. Мадҳда истиорани ишлатгил. Агар ғазал ёзмоқчи бўлсанг осон, равон ва латиф сўзлар билан ёзғил ва машҳур қофиялар билан зийнатлагил, совуқ ва ёқимсиз қофияларни ишлатмагил, oшиқона ўз аҳволингни ва гўзал (ёқимли) сўзларингни қўлдан бермагил ва яхши масалларни ҳам қўлдан бермагил, шундай ёзсанг, юқори табақа ҳамда оддий халққа маълум бўлади ва сенинг шеъринг шуҳрат топади.\nОғир вазнда ва арузда3 шеър ёзмагил, чунки аруз ва оғир вазн ёқимсиз қилиқли, совуқ (табиатли), латиф ва нозик маънилардан маҳрум бўлган одамлар учун яхшидир. Агар бирор киши шундай шеърни талаб қилса, ёзсанг бўлади. Аммо аруз, шоирлик, тахаллус4 илмини ўрганиш билан шеър (ёзишни) ўргангил. Агар шоирлар орасида мунозара бўлса, ё бир киши сен билан кашфиёт ҳақида баҳслашиб қолса ёки сени имтиҳон қилиб кўрса, енгилиб қолмагил, аруз доираларини5, уларнинг отларини, доиралардан пайдо бўладиган баҳрларнинг отларини билгил. Масалан, ҳазаж, рамал, ҳазажи макфуф, ҳазажи ахраб, ражази матвий, рамали мажнун ва мансуҳ, ҳафиф, музореи ахраб, муқтазаб, мутақориб, қариби ахраб, мансуҳи кабири басит, мадид, комил ва вофир. Буларнинг монандини ва бу баҳрларнинг барча аруз ва зарбларини билиб олгил. Мадҳия, ғазал ё ҳажв ёки марсия ёзмоқчи бўлсанг, сўзни мукаммал ишлатгил, сўзни нотамом ишлатмагил. Насрда ишлатилган сўзни назмда ишлатма, негаки наср - раият, назм подшо мартабасидадир. Агар бир нарса раиятга лойиқ бўлмаса, подшога ҳам лойиқ эмас.\nҒазални гўзал ва равшан ёзғил, мадҳ ёзишда бақувват ва баландҳиммат бўл. Ҳар бир одамга лойиқ сўзни айтгил ва ҳар бир кишининг қадрига қараб шеърни билиб ёзғил. Агар одамда қаҳрамонлик бўлмаса, уни шижоатли, баҳодир деб мақтамагил. Агар одам белига пичоқ тақмаган бўлса, унга, қилич билан шерни ўлдирасан, найза билан Бесутун6 тоғни тешасан, ўқни чумолининг кўзидан ўтказасан, демагил. Ҳар одамки, отга минмаган бўлса, унга сенинг отинг Дулдулга7, Рахшга8, Буроққа9 ўхшайди, демагил. Ҳар бир одамга муносиб сўзни айтгил. Аммо шоир мадҳ қилинувчининг табиатини ва унга қандай сўз маъқул бўлишини билиши лозим. Унинг хоҳишига лойиқ мадҳ қилгил. Шундан кейин унинг инъомидан кўнглинг хоҳлаганча кўз тутгил ва ҳимматингни паст тутмагил, ҳар бир масалада ўзингни банда ва ўзгани ходим деб кўп айтмагил, агар мақтаган кишинг шу сўзга лойиқ бўлса, айтгил.\nҲажв10 қилишни одат қилмагилки, ёмон бўлади. Агар шеърда ёлғон ва муболағани яхши десалар ҳам, ёлғонни ҳаддан ошириб юбормагил, дўстларнинг ва халқнинг баланд мартабали эканини айтишни зарур деб билгил. Аммо ғазал ва марсияни бир хил услубда, ҳажв ва мадҳни ҳам бир хил услубда ёзмагил. Агар ҳажв ёзишни билмасанг, мадҳнинг тескарисини ёзгилки, бу ҳажв бўлади, марсия ва ғазални ҳам шундай қил. Ҳар хил нарса ёзмоқчи бўлсанг, ўз фикринг билан ёзгил, бошқаларнинг сўзини такрорлама, агар бошқаларнинг сўзини такрорласанг, кўнглинг очилмайди, шеър майдони сенга кенг бўлмас ва дастлабки шеър ёзган даражангда қолаверасан. Табиатинг очилиб, шоирликка қодир ва моҳир бўлганингдан сўнг, агар бирор ердан бирор ажойиб маънили сўз эшитсанг, сен шу сўзни маъқул кўрсанг, бу сўзни бошқа ўринда ишлатишни истасанг (шундай сўзни ишлатдим деб), такаббур бўлиб кетмагил, лекин бу сўзни ишлатмагил, агар шундай сўзлар мадҳда ишлатилган бўлса, сен ҳажвда ишлатсанг (маъқул бўлади), ғазалда бўлса, марсияда ишлатгил, чунки киши бу сўзни қаерда ишлатилганини билмасин.\nАгар мақтовчини талаб қилсанг ёки бозор ишини қилсанг, қовоғинг солиқ, кийиминг ифлос бўлмасин, ҳамма вақт чеҳранг очиқ бўлсин, кулиб тургин. Нодир ҳикояларни, кулгили сўзларни ёд ол, чунки мақтовчининг олдида шоирнинг бундан бошқа чораси йўқдир.


Заҳириддин Муҳаммад Бобур ҳақида 10 та факт\nЎзбек мумтоз адабиётининг йирик вакили, буюк шоир, тарихчи, географ, давлат арбоби, истеъдодли саркарда, бобурийлар сулоласи асосчиси, темурий шаҳзода Заҳириддин Муҳаммад Бобур (1483.14.2, Андижон 1530.26.12, Агра) миллатимизнинг энг ёрқин вакилларидан биридир.\nБобур ҳақида инглиз олими Уильям Эрскин шундай деган эди: «Саховати ва мардлиги, истеъдоди, илм-фан, санъатга муҳаббати ва улар билан муваффақиятли шуғулланиши жиҳатидан Осиёдаги подшоҳлар орасида Бобурга тенг келадиган бирорта подшоҳ топилмайди».\nБобур Мирзо таваллуди арафасида буюк олим ва саркарда ҳақида энг муҳим 10 та фактни ёдингизга соламиз:\n1. Бобурнинг отаси — Умаршайх Мирзо Фарғона вилояти ҳокими, онаси — Қутлуғ Нигорхоним Мўғулистон хони ва Тошкент ҳокими Юнусхоннинг қизи эди.\n2. Асл исми — Заҳириддин Муҳаммад ибн Умаршайх Мирзо. Довюраклиги ва жасурлиги учун у ёшлигидан «Бобур» («Шер») лақабини олади.\n3. Отаси Ахсида бевақт, 39 ёшида фожиали ҳалок бўлгач, оиланинг катта фарзанди, 12 ёшли Бобур валиаҳд сифатида тахтга ўтиради (1494 йил июнь).\n4. Бобур Афғонистонда «Боғи Шаҳроро», «Боғи Жаҳоноро», «Ўртабоғ», «Боғи вафо» ва «Боғи Бобур» каби оромгоҳлар ташкил этган.\n5. Бобурнинг Ҳумоюн, Гулбаданбегим, Комрон ва Ҳиндол исмли фарзандлари Кобулда туғилган.\n6. Бобур 1526 йил апрелда (43 ёшида) Панипатда асосий рақиби, Деҳли султони Иброҳим Лўдийнинг юз минг кишилик қўшинини 12 минглик аскари билан тор-мор қилади ҳамда Деҳлини эгаллайди. Орадан кўп ўтмай, иккинчи йирик ҳинд саркардаси Рано Санго устидан ҳам зафар қозониб, Шимолий Ҳиндистоннинг Бенгалиягача бўлган қисмини ўзига бўйсундиради.\n7. Бобурнинг «Мубаййин» асари маснавий тарзида ёзилган бўлиб, Ислом ҳуқуқшунослиги ва шариат ақидаларига бағишланган.\n8. "Бобурнома" воқеалари Андижон, Самарқанд, Хўжанд, Ҳиротдан бошлаб Кобул ва Аграгача бўлган қамровга эга. Унда Ўрта Осиёдан бошлаб Ҳиндистонгача бўлган масофадаги деярли 50 йиллик воқеалар ҳаққоний ифода ва баҳосини топган.\n9. Бир неча муддат олдин подшоликни Ҳумоюнга топширган Бобур 47 ёшида ўзи асос солган салтанат пойтахти Аграда вафот этди ва ўша ерда дафн этилди, кейинчалик (1539), васиятига мувофиқ хоки Кобулга келтирилиб, ўзи бунёд эттирган «Боғи Бобур»га қўйилди.\n10. Бобур асос солган бобурийлар сулоласи Ҳиндистонда уч ярим асрга яқин ҳукм сурган.


Туркия ва Греция “қирпичоқ” бўлмаслик учун музокараларни бошлади | Qalampir.uz\nТуркия ва Греция “қирпичоқ” бўлмаслик учун музокараларни бошлади\nОлам\t04 Сентябрь 18:33 2564\nТуркия ва Греция можаросига Меркель аралашди\nТуркия ва Греция Шарқий Ўрта Ер денгизида ҳарбий қарама-қаршиликнинг олдини олиш механизмини муҳокама қилмоқда. Музокаралар икки мамлакат ҳарбий делегациялари даражасида бўлиб, техник хусусиятга эга. Бу ҳақда НАТО бош котиби Йенс Столтенберг Брюсселда бўлиб ўтган матбуот анжуманида маълум қилди.\nСтолтенберг, Афина илгари алянснинг Туркия билан музокараларни бошлаш тўғрисидаги келишув тўғрисидаги баёнотини рад этганини эслади.\n“Икки мамлакат раҳбарлари билан музокаралар якунлари бўйича Туркия ва Греция ишчи гуруҳлари ўртасида музокаралар ўтказишга қарор қилинди. Техник мунозаралар аллақачон бошланган. Мулоқотнинг мақсади ҳарбий қарама-қаршиликларнинг олдини олиш механизмини шакллантиришдир”, дейди Столтенберг. У ҳозирча келишувга эришилмаганини таъкидлади.\n"Булар қарама-қаршиликларни бартараф этиш бўйича музокаралар эмас, балки Германиянинг Туркия ва Греция ўртасида сиёсий келишувга эришиш учун воситачилик ҳаракатларига ҳисса қўшишга қаратилган аниқ техник мунозаралардир", дейди НАТО бош котиби.\nАслини олганда Греция ва Туркия ўртасидаги зиддиятлар Усмонийларп ҳукмронлиги даврига бориб тақалади. Айни вақтда расмий Афинага кўра, Туркиянинг нефть ва газга нисбатан нафси ҳакалак отган ва янги захираларни қидириб, Греция оролларига тегишли ҳудудларга дахл қилмоқда.\nМожарога Европа, Шимолий Африка ва Яқин Шарқ мамлакатлари ҳам қўшилмоқда. Европа Иттифоқи Туркияни ҳудуддан кемаларини олиб чиқиб кетишга чақирмоқда. Йўқса, Туркияга иқтисоди санкциялар қўлланилиши мумкин.\nЕвропа Иттифоқи Ўрта Ер денгизи шарқидаги вазиятга муносабатини ўзгартирмади ва мулоқотни минтақадаги эскалацияни камайтиришнинг ягона усули деб билмоқда. Бу ҳақда Еврокомиссия матбуот котиби Питер Стано Брюсселда ўтказилган кундалик брифингда айтиб ўтди.\n"Бир томонлама қадамлар, таҳдидлар ва баёнотлар ўрнига, ниҳоят Ўрта Ер денгизи шарқида кучайиб бораётган кескинликни камайтириш бўйича музокараларни бошладик", дейди Стано.\nСтано, Европа Иттифоқи бир неча бор Юнонистон ва Кипрнинг юнон ҳамжамияти билан бирдамлигини билдирганини эслади.\n“Олдинга силжишнинг ягона йўли бу диалог ва музокаралар. Фақат бу ҳал қилишга, кескинликнинг пасайишига олиб келиши мумкин. Биз буни кўришни хоҳлаймиз”, дея қўшимча қилади Стано.\nЖорий йилнинг 9 июнь куни Греция ва Италия Ион денгизидаги икки мамлакат ўртасида эксклюзив иқтисодий зоналарни делимитация қилиш тўғрисида битим имзоладилар. 6 август куни Греция ва Миср Ташқи ишлар вазирлари Ўрта Ер денгизидаги зоналарни белгилаш тўғрисидаги битимни имзоладилар. Ушбу икки келишув аллақачон Греция Парламенти томонидан тасдиқланган. Шунингдек, Афина келажакда Кипр, Ливия ва иложи бўлса, Туркия билан ҳам шу каби шартномаларни тузишни режалаштирмоқда. 26 август куни Греция Бош вазири Кириакос Мицотакис Парламентда "зудлик билан қонун лойиҳасининг киритилиши билан Греция Ион денгизида ўз ҳудудий сувларини ғарбга қараб 6 дан 12 денгиз милигача кенгайтиради", деб эълон қилди. Мицотакиснинг сўзларига кўра, бу Юнонистоннинг Иониан оролларидан Пелопоннесдаги Тенарон бурнига қадар бўлган ҳудудга тегишли. Бош вазирнинг қўшимча қилишича, Ташқи ишлар вазири Никос Дендиас аллақачон Италия ва Албаниядаги ҳамкасбларига Грециянинг қарори тўғрисида хабар берган.\nТуркия вице-президенти Фуат Октай 29 август куни Греция Эгей денгизидаги ҳудудий сувларини 12 денгиз милигача кенгайтирса, уруш билан таҳдид қилди. Анқара, шунингдек, Юнонистон-Миср келишувини тан олмаслигини ва сейсмик тадқиқотлар олиб борадиган ҳарбий кемалар гуруҳи билан бирга “Оруч Реис” тадқиқот кемасини Кастелоризодан Юнонистоннинг оффшор рафидан жўнатганини айтди. Ўз навбатида, Греция ўз қуролли кучларини шай ҳолатга келтирди ва ўз суверен ҳуқуқларини ҳимоя қилишини эълон қилди.\nНАТО Ўрта ер денгизи Туркия-Греция\n04 Декабрь 18:19 37243\n02 Декабрь 12:26 29434\n02 Декабрь 09:21 18215\n02 Декабрь 08:34 15496\n04 Декабрь 12:42 14814


Рўза тутайми ёки уй ишларини қилайми – .:: Xadicha.uz\nАёлларнинг кўпчилигига рамазон ойининг савобига эга бўлишларидан уй ишлари ва оила ташвишлари тўсқинлиқ қилиб қолаётганга ўхшаб кўринади. Аёллар ўзларини фақат уй ишларини қилиб, рамазоннинг савобидан маҳрум бўлиб қолаётгандек сезадилар. Қуйида бир қанча тавсияларни келтириб ўтамиз, бунга амал қилган аёллар ҳам оила ишларини ҳам ибодатларини бажарган бўладилар.\nЭнг авввло эй аёллар ўзингиз ва оилангизга ҳар куни қиладиган ишларингиздан савоб умид қилишни ўрганинг.\nТурмуш ўртоғингиз ва фарзандларингизнинг хизматларини қилишингиз, уларга ғамхўрлик кўрсатишингиздан савоб умид қиладиган бўлсангиз, булар кундалик одатдан ибодатга айланади.\nАллоҳ таолодан холис ният билан савоб умид қилиш сабабли кўплаб ҳасанотлар ҳосил қилиш мумкин.\nРамазон рўзаси ва уй ишларини баравар бажариш учун энг аввало уйдаги қийинроқ ишларни иложи борича рамазондан олдинга ёки рамазондан кейинга мўлжалланг. Жисмоний толиқишга олиб келадиган ишларни тўхтатиб туринг. Спорт билан шуғулланиш каби ишларни тўхтатиб туриш лозим, чунки бу ишлар рўзадорни чарчатади ва танадаги суюқликни чиқариб, чанқоқлик пайдо қилади. Натижада рўзадор одам ибодатларини комил суратда адо этолмайди.\nРамазон ойининг ичида камида икки марта Қуръони каримни хатм қилишга ҳаракат қилинг. Қуръони каримни хатм қилиш учун махсус замон ва макон шарт эмас, имкон топилиши билан бажариш мумкин бўлган ибодатдир.\nЭрта тонгда туришингиз, оила аъзолар учун саҳарлик дастурхонини тайёрлашингиз, барчани дастурхонга чорлашингиз, уйқудагиларни уйғотишингиз ва бошқа барча хизматлар сизнинг савоб олишингиз учун бир фурсат эканини доимо ёдда тутинг.\nСаҳарликда мазали, фойдали таомларни тайёрлашингиз рўза тутувчилар учун жуда муҳим. Турмуш ўртоғингизнинг эрталабдан ишга кетиш ва кун давомида оиласи учун тер тўкиб меҳнат қилишида, сизнинг тайёрлаган таомларингиз мадор бўлади. Фиқҳ китобларида рўзадорнинг саҳарликда ҳаддан ортиқ тўйиб кетмаган ҳолда лекин яхшилаб таомланиб олиши ва рўзасига қувват бўлишидан умид қилиши савобли эканлиги айтилади.\nБомдод намозига азон айтилганда саҳарликни тугатган бўлишингиз кераклигини унутманг. Саҳарликни кечиктириш суннат эканлиги ҳақидаги ҳадисларда бомдод азонига бироз муддат қолгунча вақт назарда тутилган. Чунки бомдод азонидан кейин бирор луқма еган одамнинг рўзаси очилиб кетган ҳисобланади.\nМуаззиннинг азонида у билан бирга азон лафзларини такрорлаб туриш суннат амалдир. Азондан сўнг ҳам айтиладиган дуони айтишни унутманг. Яна шуни билингки азон ва иқомат орасида иижобат бўладиган дуолар бўлади.\nТурмуш ўртоғингиз ва ўғил фарзандларингизни ҳар доим, айниқса рамазон кунларида намозларни жамоат билан ўқишга қизиқтиринг ва уларда бу нарса кўникмага айланишига ўз ҳиссангизни қўшинг ва бундан ҳам савобларга эга бўлинг.\nЭрта тонгда турмуш ўртоғингизни ишга кузатиш учун хушёр бўлиб туринг, унинг рўзадор ҳолида ҳам оиласи ва болалари учун ишлашга кетаётгани учун унга миннатдорчилик изҳор қилинг.\nБолаларни боғчага ё мактабга жўнатаётганингизда, уларга илм олишнинг фарзлиги ва фазилати ҳақида тушунтиринг. Рўзадорнинг фақат емасдан ёки ичмасдан юришининг ўзи етмаслигини, тилини ёмон сўзлардан ҳам тийиши кераклигини фарзандларингизга ҳам шуни тушунтиринг.\nБошқа кунлардаги каби рамазон кунларида ҳам намозларингизни ўз вақтида адо этинг.\nРамазон кунларидаги қилинган ибодатларнинг савоби кўпроқ бўлиши барчамизга маълум, буни фурсат билинг.\nРўзадорларга ифторлик тайёрлашни ҳам савоб умиди билан қилиб ибодатга айлантириш мумкин.\nКўпгина аёллар таом тайёрлайвериб рамазон савобидан кўпроқ баҳраманд бўла олмаётганликдан шикоят қиладилар.\nЮқорида айтганимиздек таом тайёрлашни ибодатга айлантириш мумкин ёки ушбу вақтни қуръон тиловатини эшитиш, ёки бошқа илмий бирор суҳбатларни тинглаган ҳолда ўтказиш мумкин.\nҲозирги кунимизда динимизни ўргатадиган турли оммавий воситалар ривожланиб кетди. Шулардан энг муносибларини тинглаган ҳолда таом тайёрлаш ҳам мумкин.\nАгар бунга имконингиз бўлмаса, бу вақтни Аллоҳ таолони зикр қилиш билан ибодатга айлантиринг. Аллоҳ таолога энг маҳбуб зикр бу “Субҳаналлоҳ, алҳамдулиллаҳ, аллоҳу акбар” дир.\nЗикр билан бирга истиғфор айтиш ҳам жуда муҳим, чунки рамазон мағфират ойидир. Ушбу ойда дуоларимиз ижобат бўлишини, гуноҳларимиздан фориғ бўлишимизни Аллоҳдан илтижо қилиб сўрашимиз даркор.\nИфторлик вақтида дуолар ижобат бўлиши ҳадисларда ворид бўлган. Буни ғанимат билган ҳолда, ифторликдан бироз олдин оиланинг барча аъзоларини жамлаб дуолар қилишни ташкиллаштиринг.\nШом намозини ўқиб бўлгач, хуфтон ва таровеҳ намозларига тайёрганлик кўринг. Таровеҳ намозини ўқиш эркакларга ҳам аёлларга ҳам суннати муаккададир. Таровеҳ намози 20 ракатдан иборат. Баъзи аёллар таровеҳни фақат эркаклар ўқишади деб ўйлайдилар, баъзилари эса саккиз ракъат ўқиб, шу бизга етади дейдилар. Бир ойгина ўқиладиган ушбу намозни ғанимат билиб, савоб ҳосил қилишга интилинг.


Бекободда 16 ёшли йигитнинг муштидан бир...\n04.03.2019 16:56 0 485\n2019 йил 3 март куни Тошкент вилоятининг Бекобод шаҳри Ўзбекистон кўчасида жойлашган марказий деҳқон бозори олдидаги пиёдалар ўтиш йўлагида жанжал юзага келди.\nИИВ Жамоатчилик ва оммавий ахборот воситалари билан алоқалар бошқармаси хабар беришича, 16 ёшли Ш.С. ўзаро жанжал оқибатида Бекобод шаҳрида яшаган 52 ёшли О.Т.нинг юзига мушт туширган. Қўл зарбидан О.Т. боши билан ерга йиқилиб, жароҳат олган ва воқеа жойида вафот этган.\nШ.С. қўлга олинган. Ҳолат юзасидан жиноят иши қўзғатилиб, тергов ҳаракатлари олиб борилмоқда.


Қўтир касаллиги ва унинг олдини олиш » "Оқдарё овози" газетаси\nҚўтир - бу жуда юқумли касаллик бўлиб, уни қўтир кана паразитлари қўзғатади.\nҚўтир касаллигининг юқиш йўллари: каналарнинг айрим турлари мол, қўй, эчки, от, мушук ва ит каби уй ҳайвонларида паразитлик қилиб, соғлом одамларга уларни парваришлаганда бевосита контакт йўли орқали юқиши мумкин. Бемор одамдан соғлом кишига контакт ва жинсий алоқа йўллари орқали юқиши мумкин.\nБолаларда шахсий гигиенага амал қилмаганда, кўпроқ уй ҳайвонлари билан ўйнаганда қўтир канаси тез юқади. Ҳаво исиганда эса аксарият кафт ичи, сонлар оралиғи ва думба зарарланади.\nҚўтир касаллигининг яширин даври 7-10 кундан 20-30 кунгача ҳисобланади. Одам терисига тушган қўтир канаси зудлик билан тери остини ковлаб кириб олиб, эпидермис қавати бўйлаб терини тешишда давом этади ва ковак йўллар тизимини ҳосил қилади. Шу жойларда терида майда пуфакчалар тошади. Тошмалар бармоқлар орасидаги бурмаларда, кафтнинг ён томонларида, эркакларда асосан таносил аъзоларида тошади. Агар касаллик жинсий алоқа орқали юқадиган бўлса, тошмалар асосан қов, киндик атрофи, қорин соҳаси ва жинсий аъзолар соҳасида бўлади.\nКасалликнинг асосий белгиси бу терининг тинимсиз қичишишидир. Қичишиш баъзан аллергик ҳолатни келтириб беморни анча безовта қилади. Тошмалар қаттиқ қичишади, айниқса, кечаси ва иссиқ ҳавода кучаяди.\nҚўтир касаллигининг олдини олишда ва атрофдагиларга хавф туғдирмаслик учун беморлар алоҳида хонага ажратилиб изоляция қилинади. Бемор билан мулоқотда бўлган оила аъзолари шифокор кўригидан ўтказилади.\nБеморнинг ички ва устки кийимлари, ўрин-кўрпалари, ишлатган шахсий асбоб-анжомлари, болалар ўйинчоқлари барчаси дезинфекция қилинади. Кийим-кечаклар эса яхшилаб қайнатиб, сўнг ювилиб дазмолланади.\nБу касалликнинг олдини олишда аҳолининг санитария ва тиббий маданиятини оширишга қаратилган чора-тадбирларни ҳаётга тадбиқ этиш муҳим аҳамиятга эгадир. Айниқса, шахсий гигиенага амал қилиш, ички кийимлар ва чойшабларни ўз вақтида алмаштириб туриш лозим. Ювилганларини эса албатта дазмоллаб ишлатиш, бировларнинг ўрин-кўрпасида ётмаслик, тасодифан жинсий яқинликдан сақланиш қўтир касаллигининг олдини олиш ва саломатлик гаровидир.\nполиклиника тери-таносил касалликлари шифокори.\nҚРИМ-КОНГО ГЕМОРРАГИК ИСИТМАСИ ЮҚУМЛИ КАСАЛЛИК


Турмуш кечириш жуда қимматга тушадиган шаҳарлар кўп. Аммо бирорта шаҳарда яшаш Токиодагидек қимматга тушмайди. Бу борада Москва иккинчи, Сянган (Гонконг) учинчи ўринда. Ўзида ҳамма қулайликларни мужассамлаштирган Maybach-62 автомобил модели сизга «атиги» 360 минг еврога тушади.\nЭнг қиммат оёқ кийимини заргар Стюарт Вайсман яратди. Унга 642 та ёқут билан безак берилган. Баҳоси - 1, 6 миллион евро.\nМусаввир Питер Паул Рубенс томонидан яратилган «Чақалоқни калтаклаш» полотноси 2002 йилда 73,5 миллион долларга сотилган.\nУммон султонлигида куёв келинга камида 5000 доллар миқдорида маҳр бериши керак.\nАнглиялик болалар конфет, чипс, газли сув, сақич, шоколад, сигарета каби нарсалар харид қилишга йилига 586 миллион фунт стерлинг "чўнтак пули" сарфлашади.\nАмерикалик миллиардер Деннис Тито Русия фазо агентлигига 20 миллион доллар тўлаб, жаҳондаги биринчи фазо сайёҳи сифатида коинотга саёҳат қилди.\nФрансиядаги La Bonnotte навли картошканинг бир килоси 500 евродан сотилади.\nРесторанда овқатланган киши тўлаган ҳақнинг бор-йўғи 10 фоизи таомнинг пули ҳисобланади.\nДунёдаги энг қиммат қаҳва Суматра оролида етиштириладиган Kopi Luwak навли қаҳвадир. Унинг юз грамми 75 долларга тушади.\nАмерикада фазогирлар учун тикиладиган костюм 9 миллион доллар туради. Бу айни пайтда дунёдаги энг қиммат кийим ҳамдир.\nАвстралияда пластмасса пластинкалардан ясалган, қиймати ўн долларли пуллар муомалага чиқарилди.\nҲар бир машҳур Голливуд (АҚШ) киноюлдузининг исрофгарона ҳаёт тарзи йилига ўртача 48 миллион долларга тушаркан.\nГолливуд кинорежиссёри Стивен Спилберг ҳаётини 1,2 миллиард долларга суғурта қилдирган.\nДунёдаги энг қиммат меҳмонхона Дубайдаги Burj аl-Arab (Бурж ал-Араб) меҳмонхонаси. Унинг энг оддий хонасида тунаш учун 770 евро тўлашингиз керак. Люкс хоналарнинг баҳоси эса 7700 евро.\nСобиқ русиялик бойвачча (олигарх) Борис Березовский ўзи яшаган чорбоғ (далаҳовли) учун йилига 300.000 доллар ижара ҳақи тўлаган.\nАмриқоликлар кийим-кечак учун бир кунда ўртача 300 миллион доллар пул сарфлашади.\nОлмонияда янги дорини ўзида синаб кўрилишига розилик берган беморга давлат томонидан 3000 марка пул тўланиши лозим.\nҲисоб-китобларга кўра, дунёда аёллар эркакларга қараганда 40 фоиз кам маош олишади.\nРуҳшуносларнинг таъкидлашларича, эркаклар қизиқишлари доирасида автомобил биринчи ўринда туради. Иккинчи ўринда футбол, учинчи ўринда пул. Аёллар эса «фахрли» тўртинчи ўринни эгаллайдилар.\nРусия зарбхонаси маълумотига кўра, битта беш рублли тангани тайёрлашга 67 тийин, икки рублли тангага – 79 тийин, бир рубллига – 35 тийин, эллик тийинликка – 26 тийин, бир тийинли чақани ясашга 13 тийин маблағ сарф бўларкан.\nФрансияда олинадиган даромад солиғи 54 фоизга, Олмонияда – 53, Австрия, Исроил, Японияда – 50, Австралия ва Испанияда – 48, АҚШ, Тайван, Кипрда – 40, Русияда 13 фоизга тенг.\nЖаҳонда жиноят оламининг айланма маблағи 3 триллион долларни ташкил этади.\nҲар йили Русиядан 25 миллиард доллар маблағ ноқонуний тарзда четга чиқиб кетади.\nҲозир дунёда 165 миллиард АҚШ доллари муомалада айланиб юрибди.\nВенгрияда корхона директори ишчилардан ўртача 20 баравар кўп иш ҳақи олади.\nБрунейда аҳоли жон бошига олинадиган даромад 16 минг долларни ташкил этади.\nАҚШ ҳукумати тақдим этган маълумотга кўра, 1987 йили "Дрексел Бернем Ламберт" фирмаси ходими Майкл Миклен йил давомида олган жами маош ва мукофот пули 550 миллион долларни ташкил этди.\nДунёда энг оғир танга шведларнинг 1644 йили зарб қилинган ўн талерли мис тангаси бўлиб, унинг вазни 19,7 килодир.\nАҚШда жами 43 минг, Форс кўрфази мамлакатларида эса 200 минг миллионер (даромади йилига бир миллион долларга ошади) бор.\nДунёда ҳукмдорлар орасидаги энг бадавлати Тайланд қироли Пумипон Адулядет саналади, унинг бойлиги 30 миллиард долларга тенг. Иккинчи ўринда Бруней султони Ҳассан ал-Болкиах (20 млрд.), учинчида Бирлашган Араб Амирликлари ҳукмдори Халифа ибн Зайд (18 млрд.) ва Саудия Арабистони подшоҳи Абдуллоҳ (17 млрд.).\nМисрлик хаттот Аҳмад Мустафо ишлаган хаттотлик асари Дубай шаҳрида 2010 йили бўлган кимошди савдосида 662,5 минг долларга сотилди.\nПетербургда зотли мушукнинг баҳоси 200.000 долларгача боради.\nЯпонияда энг кам ойлик иш ҳақи 200.000 иенга (2000 доллар) тенг.\nИроқда профессорнинг ойлик иш ҳақи 7 доллар атрофида.\nКрасноярск (Русия) талончиларининг (рэкетчилар) олтмиш кишилик гуруҳи ойига 3 миллиард рубл пул топган.\nСиднейда (Австралия) битта соат 740 минг долларга сотилди, у олтин, кумуш, бриллиантдан ясалган эди.\nЭнг кўп пул топадиган киноартистлардан бири Арнолд Швартснеггер ҳар бир филмда ўйнаган роли учун 15 миллион доллардан ҳақ олади.\nЧайқов бозорида бир кило қора икра (балиқ увулдуруғи) баҳоси 240-250 доллар туради.\nЎн беш миллион аҳоли яшайдиган Голландияда 550 минг доллардан зиёд маблағга эга 100.000 оила бор.\nХалқаро Олимпия қўмитасининг марҳум собиқ раиси Хуан Антонио Самаранчнинг 5 та хусусий банки ва 100 миллион доллар пули бўлган.\nЕр юзида ҳозир 157 миллиардер ва 2 миллион нафар миллионер бор. Худди шу пайтда сайёрамизда 1,2 миллиард киши ниҳоятда ночор ҳолда яшайди, 100 миллион киши эса уйсиз.\nҚадимги Новгород шаҳрида (Русия) пул ўрнига лосос балиғи ишлатилган.\nЎрта асрларда Сейлон ва Ява ороллари ҳамда Ҳиндистонда қора мурч олтин каби қиммат бўлгани учун мурч донаси танга ўрнига ўтган. Перу ва Боливияда ҳам "мурч пуллар" бўлгани ҳақида маълумотлар бор.\nМўғулистонда ўрта асрларда бир бўлак тахта чойга битта қўй ёки эчки, ёхуд битта кигиз алмаштириш мумкин бўлган.\nЎн саккизинчи асрда Ҳабашистонда муштдай-муштдай тўрт бўлак тузга бир қул сотиб олиш мумкин эди.\nЎрта асрларда Ўзбекистон ҳудудида уруш ва босқинчиликлар кўп бўлгани учун гурунч, буғдой, майиз пул ўрнида ишлатилган, қарз олди-бердиси ҳам шу масаллиқлар ҳисобида юритилган.\nАмриқо Меҳнат вазири айтишича, мамлакат ишчилари меҳнат ҳақи бўйича дунёда ўн учинчи ўринда туришар экан. Амриқо ишчилари соатига ўрта ҳисобда 14,77 доллар ҳақ олишади. Бу рақам Норвегияда – 21,86; Олмонияда – 21,53; Финландияда – 20,76 долларни ташкил этган.\nЯпониядаги барча қоғоз пуллар бир жойга тахлаб чиқилса унинг баландлиги 3776 метрли Фудзияма тоғидан 153 марта баланд бўлар экан. Японлар бежизга биринчилардан бўлиб нақдсиз тўлов усулига ўтишмаган экан-да!\nДунёдаги валюта жамғармаларининг 23 фоизи Осиё давлатлари ҳиссасига тўғри келади: масалан, Хитойнинг валюта жамғармаси 46,4 миллиард долларга тенг, Сингапурники салкам 40, Тайланд ва Малайзияники 20 миллиард доллардан.\nТайван Осиёдаги энг бой мамлакат саналади, унинг валюта захиралари 100 миллиард долларга етади.\nАляскадаги Русия-Амриқо компанияси фаолият кўрсатган даврда (1799-1867) компания ишчиларига тюлен терисига чоп этилган чарм пуллардан маош тўланган.\nИндонезиянинг Бутунг ороли аҳолиси бундан бир неча аср олдин пахта ипидан тўқилган дастрўмолни пул ўрнида ишлатишган.\nҚадимги Юнонистонда кумуш тангаларга бошоқ расми, ҳозирги Ливан тангасида кедр дарахти, Виетнамнинг ўн донгли тангасида шоли попуги, Малининг юз франкли тангасида эса маккажўхори сўтаси тасвири туширилган.\n"Финанс" журнали маълумотларига кўра, 2006 йили Русияда 720 миллиардер бўлган, булардан 50 нафарининг пули доллар ҳисобида бир миллиарддан ошган. Миллиардерларнинг 40 нафари Давлат думаси депутати эди. Ушбу рўйхатга фақат биргина аёл: "Интеко" компанияси раҳбари ва Москва ҳокими Лужковнинг хотини Елена Батурина кирган, холос.\n2006 йили Чукотка губернатори ва Англиянинг "Челси" футбол клуби эгаси Роман Абрамовичнинг пули 18,7 миллиард доллар бўлган.\nАҚШ долларларининг учдан икки қисми мамлакатдан ташқарида, бошқа юртларда муомалада юрибди, бу пулларнинг 80 фоизи 100 долларли пуллардир. АҚШнинг ўзида энг кўп тарқалгани 20 долларли қоғоз пуллар, америкаликларнинг кўпчилиги юз долларли пулнинг ҳатто қандай кўринишда эканини ҳам билишмайди.\nЎн икки ёшли Аллегра Бэкнинг сармояси 500 миллион доллардан ошади, бунча пул унга бувиси, машҳур мода устаси Жанни Версачидан қолган. Марҳум миллиардер Аристотел Онассиснинг невараси ўн уч ёшли Атина Руссел Онассисга теккан мерос эса 9 миллиард долларга тенг. "Майкрософт" компанияси эгаси Билл Гейтс эса 30 миллиард доллар пулини қизи Женифферга мерос қолдириши ҳақида васиятнома ёздириб қўйган.\nКумуш қазиб олиш бўйича Мексика дунёда биринчи ўринда туради.\nЭстониялик 26 ёшли Юрго Кард ўз гумашталари билан бир йилда 107 та банкни ўмарди, улар Австрия ва Олмония банкларидан жами 700 миллион евро пулни ўғирлашган, бу иш юзасидан элликдан ортиқ одам сўроқ қилинди.\nБугунги кунда Ер юзида доллар ҳисобида 460 миллиардер ва икки миллион нафар миллионер яшайди. Миллиардерларнинг 12 нафари аёллардир.\n"Форбс" журнали маълумотларига кўра, дунёдаги энг бой киши АҚШлик "Майкрософт" компютер дастурлаш компанияси раҳбари Уилям Гейтс 60 миллиард доллар бойликка эга. Кейинги ўринларни ҳам америкаликлар олади: Ларри Элисоннинг 47 миллиард, Уоррен Баффетнинг 28 миллиард пули бор.\nМиллиардерлар сони бўйича АҚШ биринчи ўринда (50 миллиардер). Қолган ўринларни Япония (41), Олмония (39), Канада (15), Буюк Британия (14) Франсия, Мексика ва Сянган (13 тадан) олишди.\nҲозир сайёрамизда 1,2 миллиард киши ниҳоятда чор-ночор ҳаёт кечирмоқда, юз миллион киши эса бутунлай бошпанасиз.


Сурхондарё вилоятида порахўрлик мусобақаси давом этмоқда « Ўзбекистон Халқ Ҳаракати\nСурхондарё вилоятида порахўрлик мусобақаси давом этмоқда\nЎзбекистон мустақил бўлгандан кейин Президент Ислом Каримов тавсияси билан Сурхондарё вилоятида хокимлар бир неча марта ўзгартирилди. Аммо… Бу билан ҳеч нарса ўзгармади. Яъни, “эски ҳаммом, эски тос”.\nСурхондарё вилоят хокимлигида порахўрлик, лаганбардорлик, таниш-билишчилик йилдан-йил авж олаётгани ва унинг негизи кимларга бориб тақалаётгани ҳақида ҳокимликнинг исмини ошкор қилишни истамаган мулозими бизга қўйидагиларни гапириб берди. Унинг сўзига қараганда, “Сурхондарё вилоятида яшаётган фуқароларнинг ариза ва хатлари сан-соларликка солиб келинмоқда. Фуқаролар билан хокимият ўртасида “даҳанаки” уруш кетмоқда. Фуқароларга ажратилган ерни тақсимлашда адолатсизликка йўл қўйилмоқда.\nТуман ва шаҳар хокимлари томонидан тадбиркорларнинг мол-мулкларини ўзлаштириш, маҳаллий орган ходимлари томонидан эса фермерларга нисбатан таъқиб ва тазйиқлар кучайтирилмоқда. Вилоятда ишсизлик муаммоси катта кўрсатгичларга етган. Кўп ёш кадрлар ишсизлик туфайли, Россия ва Қозоғистонга кетаётганлиги энг ачинарли ҳолдир. Нафақахўрларга берилаётган пенсия нафақларида узилишлар кузатилмоқда ва бу соҳада қўшиб ёзишлар содир этилмоқда. Айниқса кам даромодли оилаларга берилаётган, 2 ёш ва 16 ёшгача бўлганларнинг нафақалари маҳалла раҳбарлари томонидан талон-тарож қилинмоқда.\nСаноатда ишлаб-чиқаришнинг ортда қолаётгани маълум ҳақиқат. Шуниндек, вилоятда статистика кўрсатгичларида қўшиб ёзишлар авж олдирилмоқда. Маҳаллаларда яшаётган фуқароларнинг газ, электр энергияси, сув муаммоси, қишки шароитда кўмир ёқилғисининг етишмаслиги фуқаролар ўртасида норозилик келтириб чиқармоқда. Хусусан, Сурхондарё вилоятининг хокими Нормўмин Чориев томонидан йўл қўйилаётган камчиликлар туфайли, муаммолар ўз вақтида ҳал этилмади. Туман ва шаҳар хокимларидан эса шу кунгача биронтаси ишдан озод этилмади. Уларга нисбатан чоралар ҳам кўрилгани йўқ. “Ўзбилармонлик билан ўзбилганингча иш қилайвер” қабилида иш кўриб, вилоят хокимиятида порахўрлик ва коррупция илдиз отиб бўлган. Энди буни олдини олиш амри маҳол бўлса керак….\nМен ҳар бир сўзимни далил ва фактлар асосида изоҳлаб бермоқчиман. Сўнги 2-3 йил давомида Сурхондарё вилояти хокимлигида порахўрликнинг асосий негизи қаерда эканлигини мисоллар асосида исботламоқчиман…\n2011 йил Сурхондарё вилояти “Меҳнат биржаси”нинг раҳбари Баҳодир Қодиров Юсупович ўз кабинетида пора олаётган вақтда Сурхондарё вилояти МХХнинг ходимлари томонидан қўлга олинди. У киши ҳунармандчилик ва тадбиркорлик билан шуғулланувчи шахсга кредит ваъда қилган. Ўшанда пора талаб қилганлиги учун қамоққа олинди. Баҳодир Қодиров Ўзбекистон Республикаси ЖКнинг 210 моддаси 3-қисмининг “б” банди, 210-моддаси 3 қисмининг “б” банди ва 206 моддаси 2-қисмининг “в” бандида кўзда тутилган жиноятларни содир этганлиги айби билан 12 йилга озодликдан маҳрум этилди.\n2012 йил Сурхондарё вилояти хокимлигининг ташкилий-назорат гуруҳи раҳбари лавозимида ишлаб келган Бахтиёр Абдурайимович Худойбердиев Денов тумани хокимиятида ишни ўрганиб чиққан эди. Ўшанда туман хокимлигида камчиликлар топган. Ўшанинг эвазига пора талаб қилган. Бахтиёр Худойбердиев Ўзбекистон Республикаси ЖКнинг 210 моддаси 3-қисмининг “б” банди, 210-моддаси 3 қисмининг “б” банди ва 206 моддаси 2-қисмининг “в” бандида кўзда тутилган жиноятни содир этганлиги айби билан, 7 йилга озодликдан маҳрум этилди.\n2012 йил Сурхондарё вилояти Термиз шаҳар хокими лавозимида ишлаб келган Хамидулло Соатов Термиз шаҳарида яшаётган фуқароларга ерни ноқонуний сотганлиги туфайли ва ўз мансаб ваколатини суистеъмол қилганлиги учун ҳамда сотилган ноқонуний ерлар учун фуқаролардан пора талаб қилган. Натижада у киши Сурхондарё вилояти МХХ томонидан пора олаётган вақтда қўлга олинди. Ҳамидулло Соатов- Ўзбекистон Республикаси ЖКнинг 210 моддаси 3-қисмининг “б” банди, 210-моддаси 3 қисмининг “б” банди ва 206 моддаси 2-қисмининг “в” бандида кўзда тутилган жиноятни содир этганлиги айби билан 10 йилга озодликдан маҳрум этилди…\nСурхондарё вилояти хокимининг молия ишлари бўйича муовини бўлиб ишлаган Парда Мардиев томонидан бир неча марта жиноятлар содир этилган бўлса-да, унинг Сурхондарё вилояти “Марказий банк” раҳбарлигига тайинланганини қандай баҳолаш мумкин? У ўша вазифада ишлаб юрган кезларида катта-катта маблағларни ўзлаштириб юборган эди. Парда Мардиевнинг шоядки, бу лавозимга қайта қўйилиши унинг вилоят катта раҳбарларини моддий жиҳатдан қўллаб-қувватлаш мақсадида бўлса ажаб эмасдур. Бу шахснинг Ўзбекистон Республикаси Бош вазири Шавкат Мирзиёев билан опоқ-чапоқ бўлиб кетгани элга маълум.\nЯна вилоят хокимининг собиқ муовини, ҳозирги кунда Бойсун туман хокими лавозимида ишлаётган Панжи Тангриев ва Бойсун туман “Ҳалқ Банки”нинг раҳбари Шукурулло Муртазоев (ҳозирги кунда қидирувда) ҳамтовоқллари билан ўзаро жиноий тил бириктириб, Бойсун туманига ажратилган катта кредитни ўзлаштирганлиги бунга мисол бўлади. Бунга ўҳшаган ҳолатларни вилоятда ҳар бир қадамда учратиш мумкин. Бироқ Сурхондарё вилоятининг хокими Нормўмин Чориев қўл-қовуштириб, тамошабин бўлиб ўтириши кишини таажжубга солади. Вилоят хокими олдин Қумқўрғон ва Сариосиё туманларида хоким бўлиб ишлаб юрган кезларида вилоятнинг туман ва шаҳарларидаги бундай салбий ҳолатлардан гарчи яхши хабардор бўлса-да, негадир, у киши жимжитлар. Бош вазир Шавкат Мирзиёевнинг тавсияси билан ишга қўйилган Сурхондарё вилоятининг хокимини танқид қилиш ҳам катта муаммога айланиб қолган десак хато бўлмас. Бу шахсларнинг жиноий фаолиятлари Тошкентдаги “клан”лар ихтиёрида эканлиги ҳаммамизга яхши маълум.\nТермиз шаҳридаги 13 қаватлик Сурхондарё вилоят хокимлиги биносининг ҳар бир хонасида ва ҳар бир бурчагида ишлаётган ходимлар ўртасида порахўрлик “мусобақаси” кетмоқда. Улар ҳам, “қаълани забт этиш учун” олдинга қараб интилмоқдалар….\nМаълумки, қайси давлатда порахўрлик авж олса, ўша давлатда албатта парокандалик, парчаланиш ҳолати юз бериши муққарардир. Бу кетишда “Ўзбекистон келажаги буюк”, деб аталмиш юртнинг хокимлари ва “клан”лари мамлакатни юз тубан йиқитишлари аниқ. Улар учун аслида бу давлатнинг келажаги бир тийинга ҳам қиммат. Ҳалқ эса Ўзбекистон давлатининг ичидан емирилишини кўриб турган оддий томошабиндур…”


21 апрель куни Ўзбекистонда кутилаётган об-ҳаво маълумоти » Ўзбекистон янгиликлари – Zamin.uz\nЎзбекистон гидрометеорология хизмати марказининг хабар қилишича, 21 апрель куни Тошкент шаҳрида ҳаво ўзгариб туради, ёғингарчилик кутилмайди. Ҳаво ҳарорати кечаси +7 ... +9 даража, кундузи +22 ... +24 даража иссиқ бўлади. Сониясига 3-8 метр тезликда шамол эсади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Ҳаво ҳарорати кечаси +10 ... +15 даража, кундузи +23 ... +28 даража иссиқ бўлади. Сониясига 3-8 метр тезликда шамол эсади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Ҳаво ҳарорати кечаси +7 ... +12 даража, кундузи +25 ... +30 даража иссиқ бўлади. Сониясига 3-8 метр тезликда шамол эсади.\nСамарқанд, Жиззах ва Сирдарё вилоятларида ҳаво ўзгариб туради, ёғингарчилик кутилмайди. Ҳаво ҳарорати кечаси +7 ... +12 даража, кундузи +22 ... +27 даража иссиқ бўлади. Сониясига 3-8 метр тезликда шамол эсади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Ҳаво ҳарорати кечаси +7 ... +12 даража, кундузи +22 ... +27 даража иссиқ бўлади. Сониясига 3-8 метр тезликда шамол эсади.\nФарғона водийси вилоятларида ҳам ҳаво ўзгариб туради, ёғингарчилик кутилмайди. Ҳаво ҳарорати кечаси +5 ... +10 даража, кундузи +18 ... +23 даража илиқ бўлиши кутиляпти. Сониясига 3-8 метр тезликда шамол эсади.\nШунингдек, тоғли ҳудудлар — Чимён, Қамчиқ ва Нурафшонда ҳаво ўзгариб туради, ёғингарчилик кутилмайди. Ҳаво ҳарорати кечаси 0 ... +5, кундузи +7 ... +12 даража илиқ бўлади. Нурафшонда эса кечаси +7 ... +12, кундузи +22... +27 даража исиши мумкин. Сониясига 3-8 метр тезликда шамол эсади.\nБош саҳифа » Ўзбекистон » 21 апрель куни Ўзбекистонда кутилаётган об-ҳаво маълумоти


Ўзбекистон Давлат божхона қўмитаси раиси ишдан олинди\nЎзбекистон Давлат божхона қўмитаси раиси Муиджон Тоҳирий ишдан олинди.\nМаълум қилинишича, эндиликда қўмитага Бош прокурор ўринбосари, генерал-майор Муротжон Бердиалиевич Азимов янги раис этиб тайинланган. Бухоро вилоятининг собиқ прокурори бўлган Муротжон Азимов 2016 йилнинг сентябрида Ўзбекистон Республикаси Бош прокурорига ўринбосар этиб тайинланганди.\nКўп йиллар давомида Ўзбекистоннинг биринчи президенти Ислом Каримов хавфсизлик хизматига раҳбарлик қилган Муиджон Тоҳирий 2016 йилнинг декабрида Зоҳид Дўсанов ўрнига Божхона қўмитаси раиси этиб тайинланган эди.\nМуиджон Тоҳирийнинг қаерга ишга ўтгани ҳақида маълумотлар йўқ.\nМазкур рукндаги бошқа мақолалар: « Пропискасиз кўчмас мулк сотиб олиш. Иккиламчи бозордаги ҳолат. Янги ва эски уйларнинг нарх-навоси қандай бўлади?\tҚишлоқ ва сув хўжалиги вазири Зойир Мирзаев истеъфога чиқди »


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Неймар нега 1023 дақиқа давомида гол уролмади?\t11:16, 12 январь\tФутбол статистикаси билан шуғулланадиган мутахассислар Бразилия терма жамоаси ва "Барселона"нинг суперҳужумчиси Неймарнинг чўзилиб кетган голсиз сериясига эътибор қаратишди, деб ёзади Sports.uz нашри. Неймар 2013-2014 йилги мавсумда 41 та расмий учрашувда 15 та гол уриб, 15 марта голли пас узатган эди. Кейинги мавсумда бразилиялик ҳужумчи 51 ўйинда 39 та гол урди ва 11 та самарали тўп оширди. Ўтган йилги мавсумнинг 49 та учрашувида қатнашган Неймар 31 та голга ва 27 та голли пасга муаллифлик қилди. Мутахассислар буни ажойиб кўрсаткич деб баҳоламоқда.


24 январ 2022, Тошкент вақти: 02:06\nҚирғизистон Вазирлар маҳкамаси раиси Ақилбек Жапаров (ўртада) ва Хитойнинг Қирғизистондаги элчиси Ду Давен (чапда) Хитой кредитлари ҳисобидан қурилган кўприкнинг очилиш маросимида - 11 ноябрь, 2021\n1991 йил охирида Қозоғистон, Қирғизистон, Тожикистон, Туркманистон ва Ўзбекистон мустақилликка эришганидан кўп ўтмай, бу давлатлар асрлар давомида Евроосиё қитъасининг цивилизациялар чорраҳаси бўлмиш марказида жойлашганлигини дунёга эслата бошладилар.\nОзод Европа- Озодлик радиосининг Марказий Осиё бўйича таҳлилчиси Брюс Панниернинг ёзишича, бу ўзини “собиқ Совет Иттифоқининг жанубий қаноти” деб эълон қилишдан кўра яхшироқ ғоя эди. Зеро бундай мақом Марказий Осиёни боши берк кўчага олиб кирган бўларди. Мустақилликдан кейинги бир неча йил давомида минтақа айни шу ҳолни бошидан кечирди.\nМарказий Осиё асосан Россия билан қалин алоқаларга эга эди.\nМарказий Осиё мустақилликка эришгандан 30 йил ўтиб, яна Евроосиёнинг савдо марказига айланиб бормоқда. Шу билан бирга минтақага таъсир ўтказиш учун рақобат яна кучайди.\nРоссия 19‑аср бошидан бери Марказий Осиёга кучли таъсир кўрсатиб келди ва бу минтақа мустақилликка эришгандан кейинги йилларда ҳам давом этди.\nМарказий Осиёда кўпчилик ҳали ҳам рус тилида сўзлашади, аксарият ҳудудларида рус телеканаллари эфирга узатилади. СССР парчаланганидан бери миллионлаб меҳнат муҳожирлари Россияда ишлаб нафақат оиласига кўмак бермоқда, балки ўз мамлакатининг иқтисодий барқарорлигига ҳам ҳисса қўшмоқда.\nАммо ҳозирга келиб Хитой минтақада йирик инфратузилмавий лойиҳаларга катта миқдорда сармоя киритиб анча яқин бўлиб олди. Минтақани ҳамон Россиянинг томорқаси деб ҳисоблайдиган Россия ҳукуматидаги ирредентистлар эса бундай молиялаштиришни кераксиз деб ҳисоблайди.\nАммо Москва Қирғизистон ва Тожикистонда ҳарбий базаларига эга. Марказий Осиёнинг баъзи ҳукуматлари Россияни минтақа хавфсизлигининг кафолати сифатида кўради.\nАфғонистонда Толибоннинг ҳокимиятга қайтиши Кремл учун Марказий Осиё ҳукуматларини Россия ҳарбий кўмагига ишонтириш ва бу мамлакатларда Россия таъсирини кучайтиришга қулай замин яратди.\nРоссия ҳарбийлари КХШТнинг "Сарҳад-2021" қўшма ҳарбий машғулотларида - Балиқчи, Қирғизистон, 9 сентябрь, 2021.\nАфғонистон тепасига Толибон келиши ортидан Россия бошлиқ Коллектив Хавфсизлик Шартномаси Ташкилоти (ОДКБ) унга аъзо давлатлар Қозоғистон, Қирғизистон ва Тожикистон билан ҳамкорлигини фаоллаштирди.\nКХШТ сентябрь ойи бошида Қирғизистонда, октябрнинг иккинчи ярмида эса Тожикистонда қозоқ қўшинлари ҳам иштирок этган ҳарбий машғулотлар ўтказди.\nЎзбекистон бир вақтлар КХШТга аъзо бўлиб кейин эса уни тарк этган. Тошкент Кремлнинг қайта аъзо бўлиш ҳақидаги даъватларига ҳозирча қулоқ солмаётган бўлса ҳам, Ўзбекистон Президенти Шавкат Мирзиёев 23 август куни бўлиб ўтган КХШТнинг виртуал саммитида қатнашди.\n2021 йил июль бошида Афғонистондан хорижий давлатлар қўшинлари олиб чиқиб кетилаётган бир пайтда ва Толибон Кобулни қўлга киритишидан олдин Россия Ўзбекистон ва Тожикистон билан ҳарбий машғулотлар ўтказди.\nАфғонистондаги вазият ўзгариб бориши манзарасида "хавфсизликка таҳдиднинг" ортиши Россиянинг ёрдами минтақанинг хавотирларини бир мунча енгиллаштиргандек таасурот қолдирди.\nЛекин бу ёрдам бежиз берилмайди. Оёққа туришга интилаётган Марказий Осиё давлатлари хавфсизлик масаласида яна собиқ мустамлакачи Россияга суянишга мажбур бўлди.\nХитой 1992 йилнинг бошида‑ёқ минтақадаги беш давлат билан дипломатик алоқалар ўрнатиб, уларининг мустақиллигини биринчилардан бўлиб тан олган.\n30 йилдан кейин Марказий Осиёни Хитой сармоясисиз тасаввур қилиш қийин.\nХитой Марказий Осиёнинг ҳар бир давлати учун етакчи ҳамкор бўлиб улгурди. Акс ҳолда, минтақадаги сўнгги 20 йилда амалга оширилган кўплаб йирик лойиҳалар, хусусан, инфратузилма лойиҳаларини Пекиннинг молиявий кўмагисиз амалга ошириб бўлмасди.\nОддий қилиб айтганда, Хитой Марказий Осиёга бошқа ҳеч бир давлат беришга қодир бўлмаган сармояни киритишга тайёр эди.\nПандемия глобал иқтисодиётни секинлаштиргани ортидан Хитой минтақада пул тикишга қодир кам сонли давлатлардан бири сифатида кўриниш берди. Бунинг натижаси ўлароқ Хитойнинг Марказий Осиё давлатлари учун қадри янада ортди.\nАммо бу ҳозир ўн йил аввал бўлгани каби кўп эмас.\nХитой Марказий Осиёда кўришни истаган йирик лойиҳаларнинг деярли барчаси қуриб битказилди. Фақат Туркманистон газ конларидан Марказий Осиё орқали Хитойга ўтадиган газ қувурлари тармоғининг Д линияси ва Хитой-Қирғизистон-Ўзбекистон темир йўли лойиҳаси ҳозирча бундан мустасно.\nХитой эндиликда Марказий Осиёдаги лойиҳаларга миллиардлаб доллар сарфлаши шарт эмас. Минтақани Хитой молиясига боғлаб қўйиш учун бундан 100 марта камроқ маблағ ҳам кифоя.\nБу Хитой учун унчалик катта бўлмаган қиймат, лекин Марказий Осиё учун, хусусан, Қирғизистон, Тожикистон ва Туркманистон каби камбағал давлатлар учун бу катта пул.\nБу уч давлат аллақчон Хитойнинг қарз ботқоғига тушиб улгурди. Масалан, Тожикистон Хитой ширкатларига тоғ конларини бериш орқали қарзининг бир қисмини тўлади\nХитойнинг Марказий Осиёга сармояси камайгани сари маҳаллий аҳолининг Хитойга нисбатан муносабати салбий тус олмоқда.\nПекиннинг ниятлари ҳақидаги хавотирлар ҳам Марказий Осиёнинг Хитойга қарши кайфиятини кучайтирган\nХитойда Марказий Осиёнинг катта қисми Хитойнинг тарихий бир қисми эканлиги акс эттирилган хариталар ва ўқув қўлланмалари пайдо бўлди. Хитой расмийлари эса буни оддий хато деб маълум қилган. Аммо бу Марказий Осиёнинг ташвишларини енгиллатмади.\nПекиннинг Хитойнинг ғарбий Шинжон ҳудудидаги мусулмонларга – асосан уйғурлар, этник қозоқ ва қирғизларга нисбатан шафқатсиз муносабати Марказий Осиёнинг ҳам ғазаб ва норозилигини уйғотмоқда.\n2 ноябр куни “Central Asia Barometer” гуруҳи Қозоғистон ва Ўзбекистонда ўтказган сўров натижаларини эълон қилди. Унда иштирокчилардан қийин дамларда айнан ким биринчи бўлиб ўз мамлакатига ёрдам бериши мумкинлиги ҳақида сўралган.\nҚозоғистонда респондентларнинг атиги 4.9 фоизи Хитойни иқтисодий ва бошқа муаммоларни ҳал қилишда ёрдам бера олади, деб ҳисоблаган.\nЎзбекистонда респондентларнинг атиги 2.6 фоизи Хитой Тошкентга ёрдамга келади, деб ҳисоблаган.\nҚозоғистонда 54.3 фоиз, Ўзбекистонда 53.9 фоиз одам бу давлат Россия дея жавоб берган.\nТуркманистондан Хитойга узанган 7000 километрлик газ қувурининг рамзий кўриниши. Туркманобод, 30 август, 2007\nТуркия сўнгги йилларда Марказий Осиё билан ҳамкорликни фаоллаштирди. 12 ноябрь куни Истанбулда Туркий Давлатлар Ташкилоти (ОТТ) ташкил этилишини бунга мисол қилиб айтиш мумкин.\nТашкилот азолари Туркия, Озарбайжон, Қозоғистон, Қирғизистон ва Ўзбекистон бўлиб, Туркманистон ва Венгрия кузатувчи давлатлар ҳисобланади.\nТуркия Марказий Осиёдаги туркий тилли тўрт давлат: Қозоғистон, Қирғизистон, Туркманистон ва Ўзбекистон учун табиий иттифоқчи ҳисобланади.\nБу давлатлар мустақилликка эришгандан сўнг, Анқара улар учун нафақат маданий ва тил жиҳатидан ўхшашликлари учун, шу билан бирга Туркиянинг Европа билан мустаҳкам алоқаларга, НАТО аъзоси сифатида халқаро сиёсатда ўз ўрнига эга бўлгани ҳам минтақа давлатлари учун бу давлатни энг мақбул ҳамкорга айлантирди.\nСўнгги пайтларда Туркиянинг глобал сиёсатдаги роли ошди. Президент Ражаб Тоййиб Эрдўғоннинг сиёсати мамлакатнинг Сурия, Ливия ва Озарбайжонда таъсирини кучайтирмоқда.\nЭрдўғон Пекиннинг Шинжондаги туркийзабон мусулмонларга қарши кампанияси туфайли Сурия масаласида Россияга ва ҳатто Хитойга ҳам қарши чиқди.\nМарказий Осиё молиявий ва хавфсизлик масалаларида Хитой ва Россияга тобора қарам бўлиб бораётган бир шароитда Туркиянинг халқаро майдондаги роли юқорилаши минтақанинг тўрт туркийзабон мамлакати учун ижобий бўлмаслиги мумкин.\nТуркия билан дўстлик Марказий Осиё давлатига Россия ва Хитой билан муносабатларни мувозанатлашда ёрдам беради. Шу билан бир қаторда, тил ва маданий алоқалар эса Туркияни кўпчилик марказий осиёликлар учун жозибадор ҳамкорга айлантиради.\nТуркия тилда сўзлашувчи давлатлар раҳбарлари саммити. Боку, 15 октябрь, 2019\nМарказий Осиёда динга муносабат\nМарказий Осиё ислом оламининг шимолий чегарасидаги минтақа. Минтақа етакчиларининг бу борадаги қарашлари турлича. Ислом оламининг бир қисми бўлиш минтақани Россиядан ажратиб туради ва бу мустақилликдан кейинги дастлабки даврда Марказий Осиё раҳбарлари учун муҳим бўлган.\nЎшанда Совет Иттифоқи Коммунистик партияси аъзоси бўлган раҳбарларнинг ўзлари ислом ҳақида кам маълумотга эга эди ва улар тез орада диннинг халқни бирлаштирувчи кучи ўзларига Россиядан ҳам каттароқ хавф туғдириши мумкинлигини англаб етдилар.\nШундан келиб чиқиб Марказий Осиёнинг барча етакчилари бошқарувнинг дунёвий шаклини танлагани бежиз эмас.\nАфғонистонда Толибоннинг ҳокимиятга қайтиши Марказий Осиё яна икки теократик режимлар билан қўшни бўлганини англатади.\nАксар аҳолиси мусулмон ва бошқарувнинг дунёвий шаклини танлаган минтақа аҳолиси сўнгги йилларда янада диндорлашиб бораётгани кўзга ташланади.\nАйни пайта на Толибон ва на Эрондаги исломий деб аталадиган бошқарув модели марказий осиёликларнинг аксар кўпчилиги учун жозибали кўринмайди. Шундай бўлса-да, мамлакатларни исломий шариат қонунлари асосида бошқариш ғоясини қўлловчилар бор.\nТурк давлатлари бирлиги Москвани нега ташвишга солмоқда?


«Ким бир увқия қийматида моли бўлатуриб сўраса, хиралик қилган бўлади», дедилар».\n«Батаҳқиқ, хиралик ила сўрабди», дейилган. Мен:\n«Ёқута (номли) туям увқиядан яхшироқ, дедим».\nАбу Довуд, Насаий ва Аҳмад ривоят қилишган.\nШарҳ: Бир увқия қирқ дирҳамга тенг. Бундан ўзига етарли пули ва моли бор одамга закот олиш дуруст эмаслиги кўринади.\nҳанафий мазҳабидан бошқа мазҳаб уламолари ушбу ҳадисни ва шу маънодаги бошқа ҳадисларни ҳужжат қилиб, нисобдан оз бўлса ҳам ўзига яраша молга эга одам закот олиши мумкин эмас, деганлар.\nСаҳл ибн Ҳанзолия розияллоҳу анҳудан ривоят қилинади:\n«Ўзининг ҳожатига етарли нарсаси бўлатуриб, сўраган одам, албатта, дўзахдан кўпроқ сўраган бўлади», дедилар».\n«Жаҳаннамнинг чўғидан», дейилган.\n«Тушлик ва кечқурунлик таомига етарли миқдор», дедилар».\nАбу Довуд ва Ибн ҳиббон ривоят қилишган ва «саҳиҳ» дейишган.\nШарҳ: Бу ҳадис тиланчилик қилиш маъносида айтилган ҳадисдир. Шундай бўлса ҳам бу ерда келтиришдан мақсад, ўзидан муҳтожроқ кишилар борлигини билатуриб, закотга ўзини уриш яхши эмаслигини англатишдир.\n«Садақа бойга ҳалол бўлмайди. Магар беш кишига: Аллоҳ йўлида ғозийлик қилувчига, у (садақа) учун омилга, қарздорга, ўз моли ила у(садақа)ни сотиб олган одамга ёки бир одамнинг мискин қўшниси бўлса-ю, мискинга берилган садақасини бойга ҳадя қилса, бўлади», дедилар».\nАбу Довуд, Аҳмад ва ҳоким саҳиҳ ҳадис сифатида ривоят қилишган.\nАлбатта, Аллоҳ йўлидаги ишга ўз молидан сарфласа жуда яхши бўлади. Аммо закот молидан сарфласа ҳам ҳаром бўлмайди.\n2. Садақага омил бўлса, яъни, закотчи бўлиб ишласа, иш ҳақини бой бўлатуриб закотдан олиши жоиз. Чунки Аллоҳ таоло Ўзи бунга рухсат берган.\nЎзи бой бўлиб, аммо кўпчилик фойдаси учун бирор каттароқ сарфни бўйнига олиб қарзга ботган одам ҳам закотдан олиб қарзига берса, жоиз.\nУламоларимиз бу масалага оид ҳамма ҳужжат ва далилларни атрофлича ўрганиб чиқиб, қуйидаги хулосага келганлар. Шунга биноан, закот олиши ҳаром бўлганлар қуйидагилар:\nШундай бўлса ҳам, ўтган ҳадиси шарифда ўрганганимиздек, закот ишида қатнашган ҳамда кўпчилик манфаати учун қарздор бўлиб қолган бойларга закотдан олишлари мумкинлиги айтиб ўтилди.\nБаъзи бир кишилар ўзларидан бошқаларнинг бойлиги туфайли ҳам бой ҳисобланадилар ва закот олишлари дуруст бўлмайди. Мисол учун, балоғатга етмаган ёш бола отасининг бойлиги туфайли бой ҳисобланади. Шунингдек, фақир аёл эрининг бойлиги ила бой ҳисобланади. Чунки унинг нафақаси эрига вожиб бўлади.\nКучли, бирор касбга қодир кишилар\nЖумҳур уламолар бу тоифадаги кишиларга закот олиш жоиз эмас, десалар ҳам, ҳанафий уламолари моли нисобга етмаган бўлса олса бўлаверади, дейдилар.\nДинсизлар, дин душманлари, аҳли зиммалар\nДинсизларга ва дин душманларига ҳеч нарса бериб бўлмаслиги маълум. «Аҳли зимма» деб аталувчи бошқа дин вакилларига закот бериб бўлмайди. Чунки закот мусулмонлардан олиниб, мусулмонларга берилиши шарт.\n«Фосиқ» деб баъзи гуноҳ ишларни қилиб номи чиққан одамга айтилади. Аслида мусулмону, лекин гуноҳ ишлар ҳам қилган одамларга қадимги уламолар закот берса бўлади, деганлар. Шу билан бирга, закотни олгандан кейин уни фисқ ва гуноҳ ишларга сарфламаслиги керак, деган шарт қўйганлар. Бу билан закот бериш асносида уни фисқни тарк этиб, тақво йўлини тутишига даъват қилинади. Лекин фис¬қи ила мусулмон жамиятига, динга ва дин аҳлига ёмонлик қилган одамга закот берилмайди.\n«Бенамозлиги билан фосиқ бўлган одамга закот бериладими?» деган саволга баъзи уламоларимиз: «Уни намоз ўқишга чақирилади, агар намоз ўқишга ваъда берса, берилади, бўлмаса йўқ», деганлар.\nЗакотни болаларга, хотинга бериш мумкин эмаслиги ҳақида айтган эдик. Шунингдек, ота-онага ҳам бериш мумкин эмас. Чунки боланинг мол-мулки ота-онаники ҳисобланади. Набий соллаллоҳу алайҳи васаллам бир фарзандга, сен ҳам, молинг ҳам отангга мулксизлар, деганлар.\nБой-бадавлат хотин ўзининг камбағал эрига закотини берса бўладими, деган саволга баъзи маз¬ҳаблар «бўлади», деб жавоб берганлар.\nҳужжат маъносида, Абдуллоҳ ибн Масъуд розияллоҳу анҳунинг хотинлари Зайнаб розияллоҳу анҳо Набий соллаллоҳу алайҳи васаллам ҳузурларига келиб: «Закотимни эримга берсам бўладими?» деб сўраганида, ул зот: «Бўлади», деб жавоб қилганларини келтирадилар.\nҲанафий мазҳаби уламолари эса, Зайнаб розияллоҳу анҳонинг ҳодисаси хусусий, деб биладилар ва хотин эрига закотини бериши дуруст эмас, чунки эр уни олиб, яна хотиннинг ўзига ишлатади, дейдилар.\nБошқа қариндошларга закотини берса бўладими, деган саволга баъзи уламолар уларнинг нафақаси лозим бўлса, бўлмайди, нафақа ўрнига закот бериш ила ўзи фойда топади, дейишган.\nАммо Ҳанафий мазҳаби уламолари, бўлади, дейишган. Чунки нафақа ўзига яраша шартлар билан вожиб бўлади, яқин қариндошлар билан ота-болага ўхшаб мулки бирлашиб кетиши йўқ. Яқин қариндошга берилганда мулк закот берувчидан закот олувчига кўчади. Бу ҳолат эса закот бериш мумкин эканлиги гаровидир, дейишади.


Арманистон мухолифати фаоллари бугун Еревандаги Марказий сайлов комиссияси биноси яқинида чодирлар ўрнатиб, ўтган ҳафтада ўтказилган президентлик сайловларининг расмий натижаларига қарши норозилик билдиришни бошладилар.\n17 январ 2021, Тошкент вақти: 14:54\nМарказий сайлов комиссияси президентлик сайловларида иқтидордаги президент Роберт Кочарян 67.5 фоиз ва унинг рақиби Степан Демирчян эса 32,5 фоиз овоз олганини эълон қилди. Демирчян овозлар соҳталаштирилганини баëн қилиб, мағлубиятга учраганини тан олишдан бош тортмоқда.\nИТАР-ТАСС хабарига кўра, милиция ходимлари мухолифат фаоллари чодирлар ўрнатган жойни ўраб олган. Чодирларга илиб қўйилган шиорларнинг бирида “Степан Демирчян халқ томонидан сайланган президентдир”, деб ëзилган. Мазкур протестда 100дан ошиқ киши қатнашаëтгани билдирилди.


Статистика канала ✅BUGUNGI KUNIMIZ (@video921) | TeleTarget.com\n🇺🇿 ТВда кўрсатмайдиган ва газеталар айтмайдиган Ўзбекистондаги янгиликларни ёритиб борамиз! Қизиқ, Муҳим, Долзарб ва Ҳаяжонли материаллар\nАпрель 10, 2021, 9:42 д.п.\n❓Коронавирусдан эмлангач тана ҳарорати кўтарилса, нима қилиш керак?\nКоронавирусга қарши курашиш штаби аъзоси Севара Убайдуллаева:\n💉Эмлашдан сўнг тана ҳарорати 38 даражагача кўтарилса, ортиқча ваҳимага тушмаслик керак. Бундай ҳолатда, аввало, кўп суюқлик ичиш тавсия этилади ва тегишли тавсилар олиш учун оилавий шифокорга мурожаат этиш керак.\n🤒Тана ҳарорати давомли равишда 38 даражагача кўтарилиши кузатилса, уни келтириб чиқараётган омилни аниқлаш учун клиник лаборатор текширувлар ўтказиш лозим бўлади.\nАпрель 9, 2021, 12:15 п.п.\n❓Қаерда ва қандай қилиб сил касаллигини юқтириш мумкин?\n🗣Зарарланиш ҳаво йўли орқали содир бўлади. Нафас олиш йўллари орқали микроблар балғам томчилари билан кириб боради.\n🥵Сил касаллиги билан оғриган беморлар ҳансираганда, йўталганда ёки мулоқотда бўлганда ушбу микробларни ташқарига чиқарадилар.\n🤧Сил беморлари йўталаётганда унга қарама-қарши туришингиз касалликдан ҳимоялай олмаслиги мумкин. Сиз тасодифан касаллик ташувчисининг хонасига бир неча соатдан ёки бир неча кундан кейин кириб, инфекцияни юқтиришингиз мумкин.\n☝Сил касаллигининг юқумли шакли билан касалланган бемор йилига тахминан 15-50 нафаргача одамга касалликни юқтиради.\nАпрель 9, 2021, 8:34 д.п.\n❓Қон босимини дориларсиз қандай қилиб тушириш мумкин?\n🛁Иссиқ ванна қабул қилинг. Тахминан 45 даража ҳароратдаги сувда қўл ва оёқларингизни 10 дақиқа ушлаб туринг. Иссиқ сув қон томирларини кенгайтиради ва қон босимининг пасайишига олиб келади.\n🍏Олма сиркаси билан компресс. Докани олма сиркаси билан намлаб, оёқтовонларига 10-15 дақиқа суринг. Сирка таркибида қон босимини пасайтирадиган моддалар мавжуд.\nАпрель 9, 2021, 6:58 д.п.\nАпрель 8, 2021, 8:30 д.п.\n❓Нима сабабдан тинчланиш учун сув ичиш тавсия этилади?\n💧Бир стакан сув стресс даражасини камайтириб, инсонни нохуш ҳодисалардан чалғитади. Салбий ҳиссиётлар туфайли келиб чиқувчи стресс гормонлари оғиз қуришига сабаб бўлади.\n💧Бир стакан сув ичиш нафақат ҳосил бўлган қуруқликдан халос бўлишга ёрдам беради, балки қондаги стресс гормонлари контсентрациясини сезиларли даражада камайтиради.\nАпрель 8, 2021, 8:10 д.п.\nАбдулла Орипов, Эркин Вохидов, ва биринчи Президентимиз Ислом Каримов ҳақида 😱\nАпрель 7, 2021, 2:29 п.п.\n"Ман керак бўлса ота-онамга хам қулоқ солмайман" 🤭😱\nАпрель 7, 2021, 10:15 д.п.\nЖахонгир Отажоновни онасидан ўғлига қаттиқ мурожат\nП.с Ота Онасини рози қилмаган одам халқни қандай рози қилмоқчи ? Эссиз...\nАпрель 7, 2021, 9:51 д.п.\n⚡Расман: Тошкент Москва билан доимий рейсларни тиклайди.\n"Ўзбекистон ҳаво йўллари" апрел ойининг шанба кунлари Москва билан мунтазам парвозларни бошлайди.\nУндан барча ўзбеклар фойдаланишлари мумкин. Бунга кириш учун сизга фақат ПЦР тести керак бўлади.\nРоссияга кетмоқчи бўлган дўстларингизга хабарни улашинг👇\nАпрель 7, 2021, 9:46 д.п.\n❓«Асрга татигулик тадбир»: Аҳолида вакцинацияга ишончсизликнинг сабаблари нимада?\n🗣Одамлар онгидаги стереотип. Вакцинанинг хавфсизлиги ва самарадорлигига шубҳа билан қараш азалдан бор. Ҳозир бу тушунчани ўзгартиришнинг айни вақти.\n📑Ўзбекистонга олиб келинаёган вакциналар ҳақида етарли маълумот берилмади. Европа ва дунёнинг турли нуқталарида унинг атрофида содир бўлган нохуш ҳодисалар фонида ЖССТ ва GAVI ташкилотларининг COVAX кўмак дастури орқали келтирилган AstraZeneca вакцинаси ҳақида деярли гапирилмади.\n💉Вакцинация ва иммунизация катта ва муҳим умумиллий тадбир. Унда ҳар ким баҳоли қудрат ўз ҳиссасини қўшиши шарт. Оддий одамларни бирор нарсага ишонтириш ё кўндиришнинг энг самарали усулларидан бири машҳур ва эътиборли шахсларнинг ўша нарса ҳақида гапириши.\nАпрель 6, 2021, 10:36 д.п.\n❓Лимон озишга ёрдам берадими?\n🍋Кўпчилик лимон шарбатини сувга қўшиб ичиш оздиради, деб ўйлашади. Аслида, бу ёрдам берадими?\n🥗Сиз камроқ калория истеъмол қиласиз. Яримта лимон шарбатини сувга қўшилган миқдори тахминан 6 ккал бўлади. Бу суюқлик чой, кефир, йогурт, апелсин шарбати ёки бошқа ичимликлардан сезиларли даражада кам. Албатта, тоза сувдан ташқари.\n💧Лимон шарбатининг бундай хусусияти сув туфайлидир. Суюқликни кўп истеъмол қилиш вазнни камайтириш ёрдам бериши мумкинлигини кўрсатадиган тадқиқотлар мавжуд.\n💦Бундан ташқари, сув ҳақиқатан ҳам метаболизмни ва ёғ тўқималарининг парчаланишини тезлаштиради. Шунинг учун сувнинг ўзини истеъмол қилса ҳам бўлади.\n🍱Овқатдан бир оз вақт олдин 0,5 литр суюқлик ичиш одамларнинг тахминан 13 фоизга кам овқатланишига олиб келиши исботланган. Лимон суви камроқ овқатланишга ёрдам беради.\n🍋Пайқаган бўлсангиз, лимоннинг ижобий томонлари сув билан боғлиқ. Лимоннинг ўзи оздиришга ёрдам бериши илмий исботланмаган.\nАпрель 6, 2021, 10:11 д.п.\nAҳад Қаюм чиқишларидан кейин ўз ҳаётига хавф солувчи таҳдидлар бўлаётгани ҳақида гапирди. Охиригача кўринг!\nАпрель 6, 2021, 9:47 д.п.\n21000 $ лик GENTRA!\nАвтосалонларимизда нархи 21 000$ бўлган Жентра сотувга чиқди.\nСотиб олган бўлармидингиз?\nАпрель 6, 2021, 9:30 д.п.\n"Жаҳонгирни ухлатишди, торпедо қилиб ташлашди уни"\nАброр Муҳтор Алий 👇\nАпрель 5, 2021, 5:12 п.п.\n1442 ҳижрий йил, 2021 милодий йил учун Янги Рамазон тақвими !\nУшбу тақвим Дин ишлари бўйича қўмита ва Ўзбекистон мусулмонлари идораси томонидан Рамазон туҳфасидир.\nСавоб йиғиш учун зўр имконият!\nКўпроқ яқинларингизга УЛАШИНГ!!!👇🏻\nАпрель 5, 2021, 2:33 п.п.\n❓Бир кунда нечта тухум ейиш мумкин?\n🥚Тухум оқи таркибида муҳим аминокислоталар, шунингдек кўп миқдордаги D, E, К витаминлари ва B гуруҳи (хусусан, B12 ва B6) витаминлари ва минераллар: темир, мис, рух, олтингугурт мавжуд.\n🍳Битта товуқ тухумида тахминан 200 миллиграмм холестерин бор, катталар учун кунлик талаб 300- 400 граммгача бўлиши керак. Бир кунда 2 та тухум меъёр ҳисобланади.\nKanalimizga obuna bo'ling👇\nАпрель 5, 2021, 2:08 п.п.\n📌Қуритилган хурмонинг фойдали жиҳатлари ҳақида\n🔻юрак-қон томир касалликлари хавфини камайтириш;\n🥘овқат ҳазм қилиш тизимига фойдали таъсир кўрсатади;\n🧠 мия фаолияти фаолиятини яхшилайди;\n🏃♀иммунитет тизимини мустаҳкамлайди;\n😡асаб тизимини тинчлантиради.\nАпрель 5, 2021, 10:28 д.п.\n🧪Хитой-ўзбек вакцинасининг эҳтимолий ножўя таъсирлари ҳақида маълумот берилди\n📌Инновацион ривожланиш вазирининг биринчи ўринбосари Шаҳло Турдиқулова Ўзбекистон ҳаммуаллифлигидаги ZF-UZ-VAC2001 вакцинаси эмланган шахсда 95-97 фоиз антитаначалар ҳосил қилишини маълум қилди.\n🤒Баъзи ҳолатларда тана ҳарорати 37 даражага чиқиши мумкин ёки аллергик таъсирлар сезилиши мумкин, укол қилинган жойлар қизариши мумкин, бироқ бундан қўрқмаслик керак, 2-3 кунда ўтиб кетади.\nАпрель 5, 2021, 7:47 д.п.\nҚўлимиздан тортиб мажбурласа хам ўйнамаганмиз дея номланган видео😂\nАпрель 4, 2021, 3:10 п.п.\n🛌Инсон уйқуга кетганда ҳеч қандай ҳидни сезмайди\n👨⚕@video921 каналига аъзо бўлинг


Ўзи қиммат, яна минутидан уради\nЗикрилло Ишонч Ўзбекистонлик баъзи фуқаролар мамлакатда телефон хизмати, айниқса, хорижга қўнғироқ қилиш баҳоси жуда қимматлигидан, соҳада кўзбўямачилик авжига чиққанидан шикоят қилмоқда.\nМаълумотларга кўра, Ўзбекистондан телефон орқали Америка ва Африка давлатлари билан бир дақиқа гаплашиш нархи 1265 сўмни, Европа – 1140 сўм, Австралия – 1725 сўм, Осиё мамлакатлари 1275 сўмдан 1520 сўмгача, Россия, Украина, Беларусь, Молдова – 400 сўм, Марказий Осиё давлатлари эса 365 сўмни ташкил этади.\nАҳоли вакиллари телефон хизматлари учун бунча ҳақ олинишини адолатсиз ҳисобламоқда.\n“Осиё бизга ҳудудий жиҳатдан яқин бўлса-да, гаплашиш Америкага нисбатан нега қимматлигига ҳали ҳам ақлим етмайди. Бошқа давлатлардан Ўзбекистонга телефон қилиш анча арзон”, - дейди суҳбатдошлардан бири.\nФуқароларнинг айтишича, телефон станциялари ходимлари чет эл билан гаплашилгани учун мавжуд нархлардан кўра кўп пул ёзиши ҳолатлари кўп учрайди. Бу кўзбўямачиликни исботлаш қийин.\n“Уйдан Москвага 10 марта телефон қилдик. АТСдагилар 28 минг сўм қарзимиз борлигини телефон орқали маълум қилди. АТСга бу пулни тўлагани борсак, қарзимиз 48 минг сўм эканини айтишди. Биз гаплашмасак ҳам қўшимча минутлар ёзилган”, - деди суҳбатдош қиз.\nФуқаролар Ўзбекистондаги мобиль телефон алоқа компаниялари ҳам мижозларни талаётганини даъво қилади.\nЖамиятшунос Комрон Алиев Россия ва Ўзбекистондаги мобиль алоқа хизмати борасидаги нархлардаги фарқларни ўрганган.\n“Россиянинг мобиль алоқа тизимлари, масалан, “Билайн” ва “Комтел”да кириш қўнғироқлари текин. Чиқиш қўнғироғининг бир минути эса 2 цент туради. Бу нархни Ўзбекистондаги “Коском” билан солиштирсак. Бу компания кириш-чиқиш қўнғироғи учун 12 цент олади. Бу нарх Қозоғистондагидан ҳам 300 фоиз баланд”, - деди жамиятшунос.\nЎзбекистонда телефон хизмати баҳоси нега бунчалик қимматлиги ҳақида Алоқа ва ахборотлаштириш агентлиги вакили маълумот беришни истамади.\nЭксперт Темур Жўраевнинг фикрича, Ўзбекистонда телефон хизматлари монополиялаштирилган. Компаниялар ўзаро келишган ҳолда нархлар белгилаган. Улар рақобатчи компанияларни алоқа бозорига киришга қўймайди.


Ёдгор Мирзажонов ва Шохзамон дуэт куйлашди » PopCorn.uz - Шоу Бизнес олами хақиқати\nЁдгор Мирзажонов ва Шохзамон дуэт куйлашди\nСана: 27.10.2015 1521\nШоу-бизнес оламига кириб келиб, қисқа фурсатда халқимиз назарига тушган ёш ва умидли хонанда Шоҳзамон эстрада оламида ўзининг дилтортар тароналари билан мухлислар қалбидан жой эгаллаган Ёдгор Мирзажонов билан дуэт куйлади.\n“Йўлларимиз айро” деб номланган қўшиқнинг сўзи ва мусиқаси Шоҳзамонга тегишли. Аранжировкаси эса Жамшид Ғаффоров томонидан амалга оширилган. Мазкур ижод маҳсулига видеоклип ҳам тасвирга олинди. Сюжет жанридаги ушбу клип режиссёри Козимжон Ҳотамқулов. Иккинчи режиссёр Музаффар Кенжабоев.\nМаълумотларга қараганда, қўшиқ ва видеоклип янгича услубда яратилмоқда. Тез кунда бу ижод маҳсулини сайтимиз орқали тақдим этиш режалаштирилган. Ҳозирча суратга олиш жараёни муҳрланган фотосуратлардан баҳраманд бўлинг.


AnTuTu: энг қудратли флагманлар рейтингида туб бурилиш! (2020 йил август) - Terabayt.Uz\nAnTuTu: энг қудратли флагманлар рейтингида туб бурилиш! (2020 йил август)\nЎз анъанасига кўра, оммабоп AnTuTu бенчмарки август ойи ҳолатига кўра энг кучли смартфонлар рейтингини чиқарди. Мазкур рўйхат хитойлик фойдаланувчиларнинг ушбу сервисдаги текширувлари натижаларига асосланган.\nXiaomi ўзининг ўн йиллигига бағишлаб тақдим этган юбилей суперфлагмани – Mi 10 Ultra (Хитой бозорида – Mi 10 Extreme Commemorative Edition) бу рейтингда 646 730 балл билан ғолиблик шоҳсупасига кўтарилди.\nVivo компаниясининг ўйинбоп қурилмаларга мослашган iQOO бренди намойиш қилган геймерофон – iQOO 5 эса 637 616 балл билан кумуш медал совриндори бўлди. Кучли учликни Asus компанияси тақдим этган энг зўр ўйинбоп смартфон – ROG Phone 3 модели 629 245 балл билан якунлаб берди.\nМана, хитойлик фойдаланувчилар текширувлари бўйича августнинг энг кучли флагманлари ўнталиги:\nКўриб турганингиздек, топ-ўнталикнинг қолган ўринларини тегишлича Black Shark 3S (620 311 балл), Vivo X50 Pro+ (608 396 балл), Oppo Find X2 Pro (607 276 балл), Oppo Find X2 (600 976 балл), Xiaomi Mi 10 Pro (600 618 балл), iQOO Neo 3 (599 955 балл) ҳамда Redmi K30 Pro (595 738 балл) моделлари эгаллаган.\nҚизиғи шундаки, рейтингдаги илк иккита ўринни олган смартфонлар Snapdragon 865 чипсети базасига қурилган. Qualcomm компанияси 8 июль куни тақдим этган флагман – Snapdragon 865+ процессори ундан зўр бўлса-да, унга таянувчи геймерофон учинчи ўриннигина ола билган.\nУмуман, рўйхатда ROG Phone 3’дан бошқа барча моделлар ўша битта – Snapdragon 865 процессори асосида ишлайди. AnTuTu мутахассислари буни шундай изоҳлашмоқда: назарий жиҳатдан олганда Snapdragon 865+ ундан кучлироқ, аммо смартфонсозларнинг ўзлари томонидан амалга оширилувчи оптимизация ишлари чипсетларда аппарат таъминоти даражасидаги ўзгаришлардан кўра муҳимроқдир.\nЯна бир муҳим ўзгариш: Oppo компаниясининг Find X2 Pro флагмани март ойидан буён хитойча рейтингларда биринчи ўринни қўлдан бермай келаётган, июнь ва июлда эса глобал миқёсда ҳам лидерликка эришган эди. Ниҳоят, уни тахтдан ағдаришди – бу гал унга атиги олтинчи ўрин теккан!\nДарвоқе, етакчи смартфонсозлардан саналган Samsung ҳамда Huawei компанияларининг бирортаям модели кучлилар рўйхатига кирмаганини ҳам таъкидлаб ўтиш ўринли.\nЎрта нархли энг зўр смартфонлар бўйича AnTuTu рейтинги ҳам эълон қилинган, улар билан ушбу ҳавола орқали танишиш мумкин.\n#AnTuTu #Asus #Vivo #Xiaomi #Android смартфон #бенчмарк #тест #AnTuTu рейтинги #Vivo iQOO #Asus ROG Phone 3 #Xiaomi Mi 10 Extreme Commemorative Edition #Xiaomi Mi 10 Ultra #Vivo iQOO 5


Ўғил-қизингизнинг гапларини эшитасизми? | farzand.uz\nСаломатлик\t 01/06/2018 0 Sayt admini\n1. Муҳим имтиҳон арафаси. Болангиз…\n3. Дўконда болангиз кўпинча…\n6. Дугоналарингиз фарзандингиз ҳақида шундай дейишади…\nГ. Ташаббускорлик. Ўзи истеъдодли бола, лекин журъат ва қатъияти камроқ… (а)


Бахтиёр Фаттоҳов: Қирғизистон жанубидаги расмийлар жавобгарликка тортилиши керак\nБахтиёр Фаттоҳов Қирғизистонда июн воқеаларини ўрганиш юзасидан тузилган мустақил комиссия "Ўш воқеаларини ўзбеклар бошламаган", деган хулосага келганини айтади.\nЎш воқеаларини ўрганиш юзасидан тузилган Қирғизистон мустақил миллий комиссияси 11 январ куни ўз хулосасини эълон қилди. Озодлик мазкур комиссия раисининг ўринбосари, таниқли давлат арбоби Бахтиёр Фаттоҳов билан суҳбатлашди.\nОлти ой мобайнида фаолият юритган комиссиянинг айрим аъзолари, жумладан, унинг раиси ҳам бундан аввалроқ "Ўш қирғинини ўзбеклар бошлаган", деган иддао билан чиққан эдилар. Аммо, 11 январ куни очиқланган комиссия хулосасида айтилишича, Ўш қирғини номаълум шахслар томонидан ўзбеклар ўлдирила бошлангач, юзага келган ва ўзбек лидерлари автономия талаб қилгани ҳақидаги гаплар ҳам ҳақиқатга тўғри келмайди.\nОзодлик: Бахтиёр ака, мана миллий комиссия ўз фаолиятини якунлади ва Ўш қирғини юзасидан ўз хулосасини ҳукуматга тақдим этди. Хулоса қандай бўлди?\nБахтиёр Фаттоҳов: Хулоса мазмунини икки оғиз гап билан айтиб бўлмайди. Биз аввало тарихга мурожаат қилдик. 1990 йилги Ўш воқеаларини эсладик, унинг келиб чиқиши сабаблари, бу воқеадан тегишли хулосалар чиқарилмаганлиги ва қандай хатоларга йўл қўйилгани ҳақида гапирдик. Шундан сўнг “2010 йилги воқеа қачон ва нимадан бошланди?” деган саволга жавоб изладик. Ўш воқеасини бошлаган, уюштирган одамлар борлиги ҳақида ёзилди.\nТилакка қарши, маҳаллий ҳокимиятнинг кўпчилик вакиллари криминал билан қўшилиб кетиб, криминал манфаатлари учун хизмат қила бошлади ва миллатлараро муносабатлардаги муаммолар шу йўлда фойдаланилди.\nИккинчидан, Ўш Қирғизистон жанубида жойлашган ва Афғонистонда етиштириладиган банг моддаларининг тўртдан бир қисми Ўш орқали ўтказилар экан. Наркотрафикдан катта фойда топаётган криминал тузилмалар ҳам мазкур вазиятдан фойдаланишди.\nУчинчидан, реванш олиш мақсадида аввалги президентнинг тарафдорлари Ўш воқеаларида қатнашишди. Можародан бу одамлар бойлик орттириш, пул йиғиш мақсадида фойдаланишди.\nОчиғини айтишимиз керак, ўзбек-қирғиз миллати ўртасидаги совуқчилик Ақаев даврида Қодиржон Ботировнинг Бакиевга рақиб сифатида ўз номзодини депутатликка қўйишидан бошланган. Апрел-май ойларида Жалолободда содир бўлган воқеалар сиёсий ҳодисагина бўлмасдан, миллатлараро муносабатларни совуқлашишига ҳам хизмат қилди.\nШундан сўнг 10 июн куни кечаси Ўш шаҳрининг “Олой” меҳмонхонаси олдида қонли воқеалар бошланиб кетди. Мен 11 июндан бошлаб Ўш шаҳри коменданти муовини бўлиб ишладим. Шунинг учун воқеаларни яхши биламан.\nКўпчилик гувоҳларнинг айтишича, ўша куни Ўш шаҳрида номаълум одамлар қора “Жип”ларда келиб, ўзбек ёшларини ота бошлаган. Бу воқеа жанжалнинг бошланишига сабаб бўлди.\nМиллатлараро муносабатлардаги совуқлик давлат томонидан миллий сиёсатнинг етарли даражада олиб борилмагани, охирги 20 йилда ҳуқуқ-тартибот ва давлат тузилмаларида ўзбеклар сонининг қисқариб кетганлиги сабабли келиб чиққан.\nБундан ташқари, тарихан қирғиз халқи чорвачилик билан, ўзбеклар эса деҳқончилик ва савдо-сотиқ билан шуғулланиб келган. Бозор иқтисодига ўтилгач, бу пропорция бузилган. Ҳасад қилиш бошланган. Мусулмончиликда айтилади-ку “Ҳасад қилмаслик керак, ҳаракат қилиш керак” деб.\nОзодлик: Бахтиёр ака, “Ўш воқеасининг бошланишига учта сабаб аниқланди”, деб айтиб ўтдингиз. Булар маҳаллий ҳокимият ва криминалнинг бирлашуви, наркотрафик ва реваншистик кучлар. Сиз маҳаллий ҳокмият деганда кимларни назарда тутдингиз?\nБахтиёр Фаттоҳов: Энг аввало, маҳаллий ҳуқуқ-тартибот тузилмалари раҳбарларини назарда тутдик. Уларга нисбатан тергов ўтказиш лозим, ҳуқуқ-тартибот идораларини яхшилаб элакдан ўтказиш зарур. Куч органларига ўзбек ва бошқа миллат вакилларини киритмасак, ўзбек ёшлари қирғиз армияси сафига чақирилмаса, вазият ўнгланмайди. Мономиллатли тузилмалар доимо норозиликка сабаб бўлади.\nОзодлик: Комиссия хулосасида Ўш шаҳар мэри Мелис Мирзақматовнинг, ҳукуматдаги айрим шахсларнинг жавобгарчилиги масаласи ҳам кўтарилганми? Чунки Ўш мэри Мелис Мирзақматов июн воқеасининг асосий айбдорларидан бири, деган нуқтаи-назар ҳам мавжуд.\nБахтиёр Фаттоҳов: Албатта, биз бир қатор шахсларни жавобгарликка тортиш лозимлиги ҳақида президентга, ҳукуматга ва парламентга таклифларни киритдик.\nБахтиёр Фаттоҳов: Биз уларнинг эгаллаб турган лавозимларини кўрсатиб ўтдик. Куч органларини бошқариб турган ўртоқлар, Жалолобод ва Ўш вилояти ҳокимлари, Жалолобод ва Ўш шаҳарлари мэрлари ҳамда Бозорқўрғон, Қорасув туманлари ҳокимларини жавобгарликка тортиш тўғрисида аниқ ёздик.\nОзодлик: Бахтиёр ака, сиз комиссия хулосасининг барча бандларига қўшилганим йўқ, ўз эътирозларимни билдирдим, деб айтиб ўтдингиз. Бу эътирозлар нималардан иборат?\nБахтиёр Фаттоҳов: Мен бир қоғозга бу эътирозларимни ёзиб топширдим. Менинг фикримча, 2010 йилдаги Ўш воқеалари 1990 йилги сценарий асос қилиб олинган ҳолда уюштирилган. Бундан ташқари, комиссия миллатлараро муносабатларни янада совуқлаштирмаслик учун жавобгарларни фақат бир миллат ичидан қидирмаслиги керак. Айбдорлар ким эканини фақат суд ҳал қилиши лозим. Айбдор шахслар конкрет аталиши керак, бир миллатни гуноҳкор қилиб қўймаслигимиз керак.\nЖуда кўп одамлар куч органларидаги бир ёқламаликка, уларнинг ноқонуний ҳаракатларига катта эътироз билдиришаяпти. Мен буларнинг барчаси текширилишини ва уларнинг ҳаракатига қонуний баҳо берилишини талаб қилаяпман. Бу давлатнинг масъулиятидир.\nЖуда кўп одамлар айбсиз судланмоқдалар. Ноҳақ судланганлар иши қайтадан кўриб чиқилиши керак. Бу иш билан бош прокуратура ҳам шуғулланиши керак. Асосий талабларим мана шулар.\nБундан ташқари, давлат сиёсати қайта кўриб чиқилиши керак. Мен Ўш шаҳар комендантига муовин бўлиб ишлаб турганимда менга қирғиз ва ўзбек оқсоқоллари жуда катта ёрдам беришди. Масжидларда биз икки миллат оқсоқоллари бошларини қовуштира олдик. Бироқ ёшлар ўртасида яра жуда катта. Бу ярани осонлик билан тузатиб бўлмайди. Уни тузатиш учун ҳукумат кескин чораларни кўриши керак. Қирғизистон келажагини ўзбеклар қирғизлар билан биргаликда қуриши керак.\nОзодлик: Бир қатор сиёсатчилар, жумладан, миллий комиссиянинг айрим аъзолари ҳам ўзбек лидерлари Қодиржон Ботиров ва Иномжон Абдурасуловларни Ўш қирғинида айблаб келадилар. Масалан, бу одамлар автономия талаб қилишган, деган гаплар бор. Миллий комиссия хулосасида бу борада нима дейилади?\nБахтиёр Фаттоҳов: Биз комиссия хулосасида бу саволга аниқ жавоб бердик - ўзбек лидерлари томонидан автономия масаласи кўтарилган эмас. Ҳукумат раҳбарлари ҳам бу борадаги саволларимизга аниқ жавоб қайтаришди - бундай масала бўлган эмас! Бу сўз кейинчалик четдан киритилди. Комиссия раиси Абдуғани Эркебаев ҳам: “ўзбеклар автономия талаб қилгани ҳақидаги гаплар тасдиқланмади”, деб алоҳида таъкидлаб ўтди. Бу гап қирғизни ўзбекка қарши қўймоқчи бўлган қора кучларнинг ўйлаб топган гаплари.


Хорижий инвестицияга кенг йўл\nШу мақсадда шаҳримизда кенг кўламли тадбирлар амалга ошириляпти. Жорий йилнинг январь-ноябрь ойларида 31 та қўшма ва хорижий корхона томонидан 24 миллион 191 минг долларлик хорижий инвестициялар жалб қилинди.\n2018-2019 йилларда шаҳримизда умумий қиймати 96,1 миллион долларлик 20 та лойиҳани ишга тушириш ҳисобидан 1317 кишини доимий иш билан таъминлаш кўзда тутилган. Ўтган давр ичида 21,6 миллион доллар инвестиция ўзлаштирилди. Унинг 19,5 миллион долларини бевосита хорижий ҳамкорларнинг сармояси ташкил этади. Шундан, жорий йилда 12 та лойиҳа ижроси учун 17,3 миллион доллар, (жумладан, 9 миллион доллар хорижий инвестиция) жалб қилиш режалаштирилган. Ҳозиргача 9 та лойиҳа ижроси таъминланиб, 256 та янги иш ўрни яратилди. Спиртсиз ичимликлар ишлаб чиқаришга ихтисослашган "MAROKAND PENSYLVANIA TRADE" қўшма корхонаси, қандолат ва гофракартон маҳсулотлари ишлаб чиқаришга мўлжалланган 8 та қўшма корхона ишга туширилди.\nДастурдан ташқари, масъулияти чекланган жамият шаклидаги "ИНТЕР САМ СТАР" қўшма корхонаси ҳам иш бошлади, ушбу корхонани ишга тушириш учун 14 миллион доллар инвестиция, шундан 7 миллион доллар банк кредити сарфланди. Натижада, 300 та янги иш ўрни ташкил этилди.\nВилоят ҳокими вазифасини бажарувчи Э. Турдимовнинг топшириғи асосида жорий йилнинг август — декабрь ойларида ҳар бир сектор раҳбари ўз ҳудудида умумий қиймати 2 миллион доллар бўлган инвестицияни жалб этиш юзасидан амалий ишлар жадаллик билан давом этмоқда.\n22.12.2018 93 № 102 Иқтисодиёт


3 йил аввал 2319 Абдулазиз Мўмин\nМол-дунё бўлиши ҳаётий заруратдир. Лекин мол-дунё ўз моҳиятига кўра фазилат эмас, балки яхшиликларни қўлга киритиш воситасидир. Шу жиҳатдан қаралса, мол-дунёдан фойдаланишга қараб ҳукм ўзгаради. Агар инсон ўз молидан эҳтиёжларни қондириш, орзу-мақсадга етиш, обрўни сақлаш, ҳақларни адо этиш, Аллоҳнинг розилиги йўлида ҳақли жойларга инфоқ қилиш учун фойдаланса, бу иши учун мақталиб, ҳурмат-эътибор топади ва кўпчиликнинг меҳр-муҳаббатини қозонади. Чунки мол-дунё эҳтиёж ва заруратлар учун сарфланиб, шаръий мақсадлар амалга ошишини таъминлайди. Аллоҳ таоло шу ҳолатни тасвирлаб: «Мол-давлат, бола-чақа дунё ҳаётининг зийнатидир», дея марҳамат қилган. Аллоҳ таоло инсонлар табиатан мол-давлатни яхши кўришини шундай баён қилади: «...ва молни кўп яхши кўрасизлар». «Албатта, у мол-дунёга ҳаддан ташқари ўчдир».\nАгар одам мол-дунёни эҳтиёжи учун, иззат-обрўни сақлаш ва яхшилик йўлида сарфласа ва шу иши учун Аллоҳ таолонинг розилигини ва охиратдаги ажр-савобни умид қилса, унинг мол-дунёси фазилат саналади. Агар молини қизғониб, яхшилик йўлида сарфламаса, фақат фахр-ифтихор, мақтаниш, риёкорлик ва манманлик учун йиғиб-кўпайтиришни ўйласа, бу ҳолат нуқсон ва айб бўлади. Чунки у бахиллик ва пасткашлик разолатига тушиб қолди. Аллоҳ таоло бахилликнинг аянчли оқибатини баён қилиб шундай деган: «Аллоҳ Ўз фазли билан берган нарсага бахиллик қилганлар буни ўзларига яхшилик деб ҳисобламасинлар. Аксинча, бу уларга ёмонликдир. Қиёмат куни бахиллик қилган нарсалари ила бўйинлари ўралур. Осмонлару ернинг мероси Аллоҳгадир. Аллоҳ қилаётган амалларингиздан хабардордир».\nАгар мол-дунё фахрланиш ва такаббурликни пайдо қилса, унинг қабиҳлиги ва ёмонлиги янада ортади. Аллоҳ таоло айтади: «Албатта, Аллоҳ ўзини юқори тутувчи ва фахрланувчи кимсаларни яхши кўрмас. Улар бахиллик қиладиган, одамларни бахилликка буюрадиган ва Аллоҳ уларга Ўз фазлидан берган нарсаларни беркитадиганлардир. Кофирларга хорловчи азобни тайёрлаганмиз».\nСуннати набавияда мол-дунёнинг асли, самараси ва фойдаси баён қилиб берилган. Абу Ҳурайра розияллоҳу анҳудан имом Муслим ривоят қилган ҳадисда Расулуллоҳ соллаллоҳу алайҳи васаллам: «Одам боласи «Молим, молим», дейди. Молингдан сен учун садақа қилиб берганинг, еб битирганинг ёки кийиб эскиртирганингдан бошқа фойда ҳосил бўлмас», – дедилар.\nИмом Бухорий Абу Ҳурайра розияллоҳу анҳудан ривоят қилган ҳадисда: «Динор қули, дирҳам қули ва (башанг) кийим қули бахтсиз бўлсин. Агар берилса, рози бўлади. Агар берилмаса, ғазабланади. Бахтсиз бўлсин, юзтубан йиқилсин. Тикон кирса, чиқмасин», дейилган. Пайғамбаримизнинг мазкур сўзлари мол-дунёнинг қулига айланган одамларнинг оқибати ва тақдири қандай хунук бўлишидан огоҳлантиради.\nИмом Аҳмад ва Байҳақий Оиша розияллоҳу анҳодан ривоят қилган ҳадисда у зот шундай дейдилар: «Дунё ҳовлиси йўқлар учун ҳовлидир. Ақли йўқларгина дунё учун йиғадилар». Яъни аҳмоқ ва нодонлиги, жоҳил ва гумроҳлигидан ўткинчи дунёга суяниб қоладилар. Солиҳ амаллар қилиб охират тадоригини кўриш ҳақида ўйламайдилар. Ҳаётда молини ҳақли жойга сарфламаган ва яхшилик йўлида бермаган киши бой-бадавлат дейилмайди. Балки улар бу дунёда асл мақсадни аниқ билмасдан яшаб ўтадиган бечора фақирлардир. Таъбир жоиз бўлса, бу тоифа бировнинг молини қўриқлаётган қоровулга ўхшайди. Худди бу моллар унга омонат қилиб топширилган-у, ўз ихтиёри ила ҳеч нарса қила олмайдигандек таассурот қолдиради.\nҲақиқатда эса топган мол-дунёсини муҳтожларга хайр-эҳсон қилиб, қариндошлик ришталарини боғлаш каби яхшилик йўлида сарфлайдиган киши бой-бадавлат ҳисобланади. Чунки у мол-давлатни ўзига хизмат қилдириб керакли фойдани олди. Ҳатто қўлида ҳеч нарсаси қолмаган тақдирда ҳам, у бой-бадавлатдир. Зеро, бу иши унинг саховатпешалигини ва Роббининг ризқига тўлиқ ишонч-эътиқодини билдиради. Аллоҳ таоло шундай деди: «Нимани инфоқ қилсангиз, У Зот унинг ўрнини тўлдирур. У Зот ризқ берувчиларнинг яхшисидир».\nБиз умматлар учун Пайғамбаримиз сийратларида мол-дунёни тасарруф қилиш – инфоқ-эҳсон, олди-берди, касб қилиш ва сарфлашда етарли намуналар бор. Қарангки, у зотга ер хазиналари берилган, шаҳарлар калити тортиқ қилинган, бирор пайғамбарга ҳалол қилинмаган ғанимат-ўлжалар ҳалол қилинган ва ҳаётлик пайтларида Ҳижоз, Яман, Арабистон яримороли ва унинг атрофидаги Шом ва Ироқ ерларида фатҳлар амалга оширилган. Бундан ташқари, ўлжаларнинг бешдан бири, жизя тўловлари, садақалар, подшоҳлар хазинасига муайян қисмигина тушадиган закотлар ҳам у зотнинг ҳукмига ҳавола этилган. Турли юрт ва мамлакат ҳукмдорлари юборган совға ва ҳадяларни қабул қилар, улардан бирор нарсани, ҳатто бир дирҳамни ҳам ўзларига олиб қолмасдилар. Балки ҳаммасини ўз ўрнига ва ҳақдорларга бериб, ҳожатмандларга тарқатар ва муҳтож мусулмонларни қўллаб-қувватлардилар.\nИмом Бухорий ва Муслим ривоят қилган ҳадисда Пайғамбаримиз шундай марҳамат қиладилар: «Уҳуд тоғича тилладан бир динори кечаси билан ҳузуримда қолиши мени хурсанд қилмайди. Лекин қарзимни тўлаш учун олиб қўйилган динор бундан мустаснодир».\nБир гал у зотга тилла ва динорларни олиб келишганда, дарҳол ҳақдорларга тарқатдилар. Фақат олти динор қолди. Шуни аёлларидан бирига бердилар. Келган мол-дунё қанча бўлишидан қатъи назар, уни тарқатмасалар, кўзларига уйқу келмасди. Тақсимлаб, эгаларига етказгач: «Энди хотиржам бўлдим», дер эдилар. У зот вафот этганларида совутлари оилалари нафақаси учун бир йил муддатга ўттиз соъ арпа эвазига Абу Шаҳм деган яҳудийга гаровга берилган эди.\nУ зот нафақа, кийиниш ва уй-жой борасида фақат зарурат қадари билан кифояланиб, ундан ошганидан воз кечганлар. Кўп ҳолларда танани ёпиб турадиган дағал ридо кияр эдилар. Тилла қўшиб тўқилган ипак кийимларни ҳозир бўлганларга улашар, ҳақдор асҳобларига бериб юборар эдилар. Икки «Саҳиҳ»да шу тўғрисида кўплаб ривоятлар келтирилган. Чунки кийим билан фахрланиш ва зийнатланиш шараф ва улуғлик хислатларидан эмас. Бу иш аёлларга хос хусусият. Аслида кийимлар билан мақтаниш унинг тозалиги, ўртачалиги ва ярашиб туриши билан белгиланади. Ҳақиқатан, икки шуҳратдан сақланиш тўғрисида қайтариқлар мавжуд. Бу икки шуҳратга жуда башанг ва жуда эски кийимларни кийиш киради. Чунки бу иккисига ҳамманинг кўзи тушади. Шунингдек, ҳашаматли иморат, қимматбаҳо жиҳозлар, бежирим тўшаклар, хизматкорлар ва миниладиган уловлар билан фахрланиш қораланади. Зуҳд ва тақво юзасидан уларни тарк қилган киши мол-дунё фазилатига эга бўлиш қаторида, унинг ёмонлиги ва нохуш оқибатидан узоқ бўлади.\n Одиёт сураси, 8-оят.\n Нисо сураси, 36–37-оятлар.\n Мусулмон ўлкаларда яшаб, дини ва эътиқодида қолган бошқа дин вакилларидан олинадиган жон солиғи.